Program Imunisasi Fasa 4 libatkan sektor industri diaktifkan

Pekerja dalam sektor industri akan menerima vaksinasi dengan kadar segera selepas Fasa 4 Program Imunisasi COVID-19 Kebangsaan (PICK) sudah diaktifkan, kata Menteri Penyelaras PICK Khairy Jamaluddin Abu Bakar.

Langkah tersebut diambil bagi mengawal kluster tempat kerja dan ia akan bermula di kawasan industri yang beroperasi semasa pelaksanaan sekatan pergerakan penuh, sehingga 28 Jun ini.

“Fasa kawalan wabak ini melibatkan sektor ekonomi kritikal iaitu asas tulang belakang pembangunan ekonomi negara, dan ia perlu diterapkan secepat mungkin dalam kalangan industri, supaya kluster tempat kerja dapat dikawal,” katanya lapor Bernama.

Khairy memandang serius penularan melibatkan kluster tempat kerja, malah semalam sahaja sebanyak 11 daripada kluster baharu dikesan melibatkan pekerja industri.

Khairy berkata, Kementerian Perdagangan Antarabangsa dan Industri (MITI) akan menyelaraskan pusat pemberian vaksin (PPV) Industri, bagi proses vaksinasi untuk sektor perkilangan.

“Selepas itu, PPV Industri akan dibuka kepada sektor lain seperti pembinaan, perladangan, peruncitan dan hospitaliti secara berperingkat,” katanya lagi.

Menurut Khairy, sebanyak 30,000 dos vaksin disediakan untuk pihak industri pada bulan ini (Jun), tidak termasuk di Sarawak.

MITI pada Sabtu lepas berkata Program Imunisasi Industri COVID-19 Kerjasama Awam-Swasta (PIKAS) bagi sektor pembuatan akan dilancarkan sebagai Fasa 4 daripada Program Imunisasi COVID-19 Kebangsaan dengan vaksinasi akan dijalankan di premis kilang dan lokasi perindustrian yang dikenal pasti.

Sementara itu, Khairy berkata kadar keseluruhan vaksinasi negara di bawah Program Imunisasi COVID-19 Kebangsaan merekodkan lebih 100,000 dos sehari.

Beliau berkata, purata dos yang diberi pada minggu lepas iaitu antara 7 hingga 13 Jun adalah 130,842 dos sehari, dan ini merupakan peningkatan daripada purata 94,481 dos sehari pada minggu sebelumnya.

Dalam pada itu, Khairy memaklumkan Jawatankuasa Khas Jaminan Akses Bekalan Vaksin Covid-19 (JKJAV) akan mengagihkan 30,000 dos vaksin di Labuan, berikutan jumlah kes COVID-19 yang agak kritikal di pulau berkenaan.

Pada 7 Jun lepas, media melaporkan yang jumlah kes aktif COVID-19 di Labuan meningkat 63 kali ganda sejak awal bulan lepas.


Tiada tanda gejala serius, lapan ahli keluarga Exco Perak positif Covid-19

Meskipun tiada tanda gejala serius, lapan ahli keluarga Exco Perak, Datuk Zainol Fadzi Paharudin disahkan positif jangkitan Covid-19.

Menurut Exco Pembangunan Luar Bandar, Pembangunan Usahawan dan Koperasi Perak itu, beliau bagaimanapun negatif pandemik itu setelah memperoleh hasil ujian Polymerase Chain Reaction (PCR) yang dijalankan minggu lalu.

Katanya, selain isterinya yang berumur 52 tahun, lima anak perempuannya berusia 22 hingga 29 tahun, menantu lelaki berusia 29 tahun dan cucu perempuannya berusia 3 tahun, turut positif.

Tambahnya, mereka tidak menunjukkan gejala yang serius dan kini menjalani kuarantin di kediamannya di Kampung Attaduri, Langkap di Teluk Intan sehingga 30 Mei ini.

“Mereka kuarantin di rumah dengan pemantauan Pejabat Kesihatan Daerah (PKD) Teluk Intan kerana tidak menunjukkan simptom yang serius.

“Kecuali anak sulung saya yang mengalami demam dan dimasukkan ke Hospital Teluk Intan pada 19 Mei lalu. Dia kini stabil dan dibenarkan keluar wad pada Ahad lalu,” katanya lapor Astro Awani.

Beliau yang juga Ahli Dewan Undangan Negeri (ADUN) Sungai Manik berkata, beliau tetap menjalani proses kuarantin atas arahan Kementerian Kesihatan Malaysia (KKM) sebagai langkah berjaga-jaga.

“Saya sudah selesai menerima suntikan dos kedua vaksin Covid-19, tetapi saya tetap ambil keputusan untuk kuarantin di rumah berasingan sehingga 30 Mei nanti,” ujarnya


“Tan Sri tolonglah saya sedang dihadap ke mahkamah,” cerita Azmin Ali

Pengarah Pilihan Raya Perikatan Nasional (PN) Datuk Seri Mohamed Azmin Ali mengingatkan bahawa memilih Barisan Nasional (BN) dalam Pilihan Raya Umum Ke-15 (PRU-15) pada 19 November ini samalah dengan memilih perompak dan kleptokrat.

Sebaliknya, kata beliau jika rakyat mahukan sebuah kerajaan yang bersih, berintegriti, amanah dan prihatin kepada rakyat dan terbukti ketika menghadapi krisis pandemik Covid-19 dan kesannya, maha Perikatan Nasional mesti menjadi pilihan.

“Kalau kita mahu perompak ataupun pemimpin yang lembab dan lembik, yang sanggup menerima arahan daripada kleptokrat… yang berada di bawah telunjuk kleptokrat… undilah Barisan Nasional.

“Tetapi kalau saudara mahu sebuah kerajaan yang bersih yang berintegriti, yang prihatin rakyat.. undilah Perikatan Nasional.

“”Pakatan Harapan (PH) tak payah cakap lah… dah tak tahu ke mana dia nak pergi… bukan sahaja di tepi… (tapi) dah tersungkur dah,” katanya.

Azmin yang juga Menteri Kanan Perdagangan Antarabangsa dan Industri berkata rakyat perlu membuat penilaian dan perbandingan dalam kalangan pemimpin, khususnya mereka yang berjawatan perdana menteri.

“Kalau kita nak uji pemimpin… uji semasa krisis… Tan Sri Muhyiddin Yassin telah berdepan dengan tiga krisis… kesihatan, ekonomi dan politik. Beliau berdepan dengan krisis politik untuk membenteras perasuah, perompak dan pencuri dalam negara ini.

“Nak uruskan kleptokrat, nak uruskan perasuah dan perompak yang berdepan dalam pelbagai kes di mahkamah. Salah seorangnya tampil ke rumah Tan Sri… saya menjadi saksi…

“Beliau menyatakan… Tan Sri tolonglah… saya sedang dihadapkan ke mahkamah… Saya tidak bersalah… ambillah dokumen ini Tan Sri. Bacalah malam ini. Besok saya bawa peguam untuk terangkan pada Tan Sri.

“Saya saksi. Apa kata Tan Sri… saudara minta maaf… saya tidak mahu campur urusan mahkamah. Kalau saudara tidak bersalah tampil di mahkamah… bersihkan nama saudara di dalam mahkamah,” cerita Azmin tanpa merujuk kepada pemimpin terlibat yang semua rakyat tahu siapa dimaksudkan itu.

Azmin berkata kepimpinan Muhyiddin yang berani ketika itu walaupun mempunyai majoriti sokongan yang kecil, tetapi tegas dan memikul amanah, perlu diberi sokongan.

“Sudah tentulah ketika krisis kesihatan, ekonomi dalam tempoh yang paling mencabar dengan berani dan bertanggungjawab beliau menegaskan tanggungjawabnya sebagai Perdana Menteri dan Perikatan Nasional… kita nak menyelamatkannya nyawa manusia dan rakyat dalam negara.

“Bukan mudah. Beliau terpaksa melancarkan program vaksinasi secara besar-besaran… dan inilah kejayaan Perikatan Nasional menyelamatkan nyawa dan kesihatan rakyat,” katanya.


Hari pengundian perlu ambil kira waktu persekolahan: Radzi

Menteri Kanan Pendidikan Datuk Dr Radzi Jidin mencadangkan Suruhanjaya Pilihan Raya (SPR) untuk menetapkan hari pembuangan undi Pilihan Raya Umum Ke-15 (PRU-15) pada cuti sekolah khususnya pada Sabtu bagi mengelak operasi sekolah terjejas.

“Memandangkan jangkaan hari mengundi bagi PRU-15 dibuat bukan pada musim cuti persekolahan, maka akan banyak bilik darjah dan ruangan di sekolah akan digunakan sebagai saluran tempat mengundi,” katanya.

Beliau berkata demikian ketika ditemui media selepas membuat pelepasan peserta Petronas Le Tour de Langkawi (LTdL) Peringkat Putrajaya-Genting Highlands di Dataran Putrajaya, di Putrajaya, hari ini.

SPR dalam kenyataan kelmarin memaklumkan akan bermesyuarat pada 20 Oktober ini bagi menentukan tarikh-tarikh penting bagi PRU-15 termasuk hari penamaan calon, pengundian awal serta hari mengundi.

Dr Radzi berkata, biasanya secara umum pilihan raya dibuat pada cuti hari minggu dan turut berharap PRU-15 juga dibuat demikian.

“Kita berharap begitulah untuk kali ini supaya tidak menjejaskan operasi sekolah. Buat Sabtu itu bagi memudahkan. Sebab kalau Ahad lain pula, ada negeri bersekolah hari itu.

“Tapi kita tak tahu tarikh yang akan ditetapkan SPR. Apa yang penting, kalau operasinya pada Sabtu, ini adalah perkara yang kita sudah lalui seperti pilihan raya sebelum ini. Cuma kalau hari bersekolah itu akan terjejas operasi sekolah pada hari berkenaan,” katanya menurut Hmetro.


Rakyat Indonesia tak perlukan dos penggalak: Pakar epidemiologi

Seorang pakar epidemiologi dari Universiti Indonesia, Pandu Riono berkata masyarakat Indonesia secara umumnya tidak memerlukan suntikan dos penggalak vaksin Covid-19 kerana negara itu masih mampu menangani penularan wabak berkenaan sehingga tahun depan.

“Impak terbesar vaksinasi ialah tiada lonjakan kes Covid-19 sehingga kini. Suntikan penggalak pun tidak mendesak,” kata Pandu dalam perbincangan dalam talian bersama Persatuan Pengangkutan Indonesia (MTI), semalam.

Menurutnya, dua dos vaksin yang diterima orang ramai sudah memadai untuk mengelak gejala teruk akibat jangkitan Covid-19 dan variannya, malah vaksinasi juga menghalang virus daripada merebak lebih jauh.

Pandu menjelaskan ini terbukti daripada tiada laporan lonjakan kes sejak Ogos hingga Disember selepas peningkatan ketara jangkitan pada Julai lalu disebabkan oleh varian Delta yang sejajar dengan peningkatan program vaksinasi.

Merujuk kepada tinjauan serologi yang dijalankan oleh kerajaan Jakarta, Pandu seterusnya mengulangi bahawa vaksin Covid-19 telah berjaya mewujudkan imuniti awam hingga 70 peratus di Indonesia.

“Kekebalan juga meningkat pada orang yang telah dijangkiti Covid-19,” katanya yang yakin Indonesia tidak akan menghadapi gelombang ketiga pandemik Covid-19.

Beliau mendakwa telah menyatakan keyakinan ini sejak Ogos 2021 selepas negara itu menangani lonjakan ketara dalam kes disebabkan varian Delta.

“Pada Ogos, saya berani mengatakan bahawa tidak akan ada gelombang ketiga Covid-19 walaupun pergerakan aktif pada akhir tahun. Tetapi tiada siapa yang percaya kata-kata saya walaupun saya mempunyai datanya,” katanya.

Pandu berkata, kenyataannya itu disokong oleh tinjauan serologi Jakarta yang menunjukkan imuniti awam telah mencapai 70 peratus dan diramalkan meningkat sehingga 90 peratus.

Selain itu, belum ada mutasi baharu coronavirus yang serupa dengan varian Delta, walaupun beberapa negara baru-baru ini mengesahkan wabak varian Omicron, beliau berpendapat bahawa varian itu bermutasi bukan evolusi varian Delta yang menyebabkan kadar kematian yang tinggi.

“Kita dapat lihat sejak Ogos sehingga kini tiada lonjakan kes yang ketara. Jadi mengapa orang masih berhati-hati dengan lonjakan dalam kes? Kerana kita tidak terlalu yakin memandangkan varian Delta masih wujud,” kata Pandu.

Justeru, beliau menggariskan bahawa vaksinasi adalah kunci untuk mencapai kejayaan.

“Saya menyasarkan perlindungan vaksinasi 100 peratus kerana setiap penduduk mesti mempunyai imuniti. Dengan cara itu, kita boleh menjamin kestabilan sehingga 2022 untuk semua aktiviti berjalan lancar,” katanya. – Agensi


Bekas MB Johor hadapi saingan empat penjuru di DUN Bukit Kepong

Bekas Menteri Besar Johor Datuk Dr Sahruddin Jamal daripada Perikatan Nasional (PN) akan ditentang tiga calon lain di kerusi Dewan Undangan Negeri (DUN) Bukit Kepong pada Pilihan Raya Negeri (PRN) Johor 12 Mac ini.

Dr Sahruddin, yang merupakan penyandang kerusi itu, ditentang calon Barisan Nasional (BN) Ismail Mohamed yang juga bekas Ahli DUN (ADUN) Bukit Serampang merangkap bekas Exco Negeri Johor ketika negeri itu diperintah oleh kerajaan BN, menurut laporan Bernama.

Dr Sahruddin juga akan berdepan saingan daripada dua muka baharu iaitu Md Taib Md Suhut daripada Parti Pejuang Tanah Air (Pejuang) dan calon parti Ikatan Demokratik Malaysia (MUDA) Nur Afiqah M Zulkifli.

Senarai calon bagi DUN Bukit Kepong itu diumumkan Pegawai Pengurus Pilihan Raya Rahman @ Abdul Rahman Selamat di pusat penamaan calon DUN itu di Institut Kemahiran Tinggi Belia Negara (IKTBN) Pagoh, hari ini.

Pada Pilihan Raya Umum ke-14 (PRU14) 2018, Dr Sahruddin yang bertanding sebagai calon PH-Bersatu berjaya meraih 11,665 undi, menewaskan calon BN Mohd Noor Taib dengan 10,392 undi dan calon PAS Iqbal Razak (1,761 undi) dengan kelebihan majoriti 1,271 undi.

Beliau kemudiannya dilantik menjadi Pengerusi Jawatankuasa Kesihatan, Alam Sekitar dan Pertanian Johor selepas PH berjaya membentuk kerajaan negeri pada 9 Mei 2018.

Pada 14 April 2019, Sahruddin mengangkat sumpah sebagai Menteri Besar Johor ke-17 bagi menggantikan Allahyarham Datuk Osman Sapian yang meletak jawatan.

Perkhidmatan beliau sebagai Menteri Besar Johor bagaimanapun berakhir selepas kerajaan negeri pimpinan PH tumbang pada Februari 2020.


9,705 kes, 12 kematian semalam

Jangkitan Covid-19 di seluruh negara dalam tempoh 24 jam semalam (Sabtu, 16 April 2022) kekal di bawah 10,000 walaupun angkanya naik sedikit daripada Jumaat.

Data Github Kementerian Kesihatan (KKM) menunjukkan dalam tempoh itu sebanyak 9,705 lagi jangkitan baharu direkodkan, termasuk 30 kes import, berbanding 9,673 kes pada Jumaat.

Jumlah itu menjadikan kumulatif positif sejak Januari 2020 hingga semalam meningkat sedikit kepada 4,382,402 kes, termasuk 36,469 kes import.

Dalam tempoh itu juga seramai 4,238,471 pesakit Covid-19 telah sembuh, termasuk 14,346 yang pulih dalam tempoh 24 jam semalam, manakala 35,409 kematian dilaporkan, dan 108,523 kes masih aktif.

Sementara itu, tiga negeri iaitu Selangor, Pulau Pinang dan Melaka mencatat peningkatan jangkitan harian semalam, sementara kebanyakan negeri dan Wilayah Persekutuan yang lain mencatat jumlah jangkitan di bawah 500 kes.

Selangor merekodkan 6,568 jangkitan baharu berbanding 6,184 kes pada Jumaat menjadikan kumulatif positif sebanyak 1,301,097 kes.

Pulau Pinang mencatat 359 jangkitan baharu semalam meningkat berbanding 302 kes pada Jumaat, manakala Melaka merekodkan 288 kes baharu (263 pada Jumaat).

Berikut adalah pecahan kes baharu dan kumulatif positif bagi semua negeri dan Wilayah Persekutuan sejak Januari 2020 hingga semalam berdasarkan data dikeluarkan Github KKM:

Sementara itu, 12 lagi pesakit meninggal dunia akibat komplikasi Covid-19 semalam, termasuk enam daripadanya meninggal di luar fasiliti kesihatan atau BID, menjadikan kumulatif kematian sejak Mac 2020 meningkat kepada 35,409 kes.

Daripada jumlah kematian itu, lima melibatkan pesakit yang telah menerima dos penggalak; empat tidak divaksinasi dan tiga menerima dua dos vaksin Covid-19.

Johor merekodkan tiga kematian akibat Covid-19 semalam, diikuti masing-masing dua di Kedah, Negeri Sembilan serta Melaka, dan masing-masing satu di Sabah, Pulau Pinang dan Selangor.

Tiada kematian akibat Covid-19 dilaporkan di negeri dan Wilayah Persekutua lain semalam.

Sementara itu, sejak 24 Februari 2021 hingga 15 April lalu, lebih 69.48 juta dos vaksin Covid-19 telah diberikan kepada populasi di Malaysia, termasuk rakyat asing, dengan 15,965,602 atau 67.9 peratus daripada individu dewasa telah menerima suntikan dos penggalak.

Manakala 26,137,579 atau 80.0 peratus daripada populasi keseluruhan menerima dua dos dan 27,598,726 atau 84.5 peratus lagi menerima sekurang-kurangnya satu dos.


SJR di seluruh negara ditambah susulan ‘total lockdown’ 1 Jun

Jumlah sekatan jalan raya (SJR) susulan penguatkuasaan ‘total lockdown’ di seluruh negara mulai 1 Jun ini akan ditambah kepada lebih 800 berbanding 600 yang dilaksanakan sekarang.

Menteri Dalam Negeri Datuk Seri Hamzah Zainuddin berkata 70,000 anggota polis dan agensi di bawah Kementerian Dalam Negeri (KDN) akan ditugaskan di seluruh negara termasuk 15,000 anggota Jabatan Imigresen, Agensi Penguatkuasaan Maritim Malaysia (Maritim Malaysia) serta Jabatan Sukarelawan Malaysia (Rela).

Katanya, kekuatan anggota polis untuk menguatkuasakan ‘total lockdown’ itu ditambah kepada 55,000 berbanding 37,000 sekarang ini bagi memastikan prosedur operasi standard (SOP) dipatuhi sepenuhnya.

“Sekiranya jumlah ini dirasakan tidak cukup, kita akan tambah lagi anggota daripada pelbagai agensi dan jabatan di bawah KDN,” katanya pada sidang media selepas mempengerusikan mesyuarat penyelarasan penutupan semua sektor ekonomi dan sosial dalam sekatan pergerakan penuh peringkat KDN, hari ini.

Turut hadir, Ketua Polis Negara Datuk Seri Acryl Sani Abdullah Sani, Ketua Pengarah Imigresen Datuk Khairul Dzaimee Daud dan Ketua Pengarah Maritim Malayusia Datuk Mohd Zubil Mat Som.

Sidang Khas Majlis Keselamatan Negara (MKN) Mengenai Pengurusan Covid-19 semalam memutuskan untuk melaksanakan ‘total lockdown’ sektor sosial dan ekonomi fasa pertama di seluruh negara bagi tempoh 14 hari bermula 1 Jun ini.

Pejabat Perdana Menteri dalam kenyataan berkata sepanjang tempoh berkenaan, semua sektor tidak dibenarkan untuk beroperasi kecuali sektor ekonomi dan perkhidmatan perlu yang akan disenaraikan MKN.

Mengulas lanjut Hamzah berkata Pasukan Pemantauan Pematuhan SOP juga akan menjalankan pemeriksaan secara mengejut dengan kerjasama kementerian dan agensi kerajaan berkaitan seperti Kementerian Perdagangan Antarabangsa dan Industri serta Pihak Berkuasa Tempatan bagi memastikan pematuhan SOP sektor sosial dan ekonomi.

“Pemeriksaan juga akan melibatkan kawasan di luar bandar dan lokasi-lokasi yang menjadi tumpuan orang ramai berkumpul,” katanya serta menambah keanggotaan Pasukan Pemantauan Pematuhan SOP akan ditingkatkan kepada hampir 20,000 orang berbanding 13,795 orang ketika ini.

Beliau berkata Bilik Gerakan KDN akan beroperasi 24 jam bermula 1 Jun ini dan orang ramai boleh menghubunginya untuk sebarang pertanyaan melibatkan KDN dan jabatan di bawahnya berhubung sekatan pergerakan penuh.


Ahmad Maslan bukan lagi calon Timbalan Speaker, UMNO cari nama lain

Selepas gagal mendapat sokongan untuk melantik Datuk Seri Ahmad Maslan sebagai Timbalan Speaker Dewan Rakyat, UMNO kini sedang mencari calon pengganti lain kepada Ahli Parlimen (MP) Pontian tersebut.

Sumber parti memberitahu nama Setiausaha Agung UMNO itu kini sudah digugurkan daripada pencalonan Timbalan Speaker selepas menyedari tindakan tersebut mengundang rasa tidak puas hati daripada parti komponen lain khususnya Perikatan Nasional (PN).

Keputusan tersebut terpaksa dibuat bagi mengelakkan Perdana Menteri Datuk Seri Ismail Sabri Yaakob dimalukan sekiranya kalah dalam pengundian di dewan nanti.

“UMNO kini terpaksa mencari calon lain untuk menggantikan Ahmad Maslan… Rakan-rakan parti dalam kerajaan tidak menyokong pencalonan tersebut dan sekiranya diteruskan juga ia akan mengundang kemaluan kepada Perdana Menteri.

“Ahmad Maslan ditolak bukan sahaja dikalangan MP pembangkang tetapi juga disebelah blok kerajaan,” kata sumber itu kepada Agenda Daily.

Bagaimanapun, pemilihan calon baharu sedikit mencabar apabila hampir majoriti MP UMNO tidak mahu mengambil jawatan tersebut malah beberapa calon yang ditawarkan sudah menolak sebelum ini.

Dalam pada itu, Ahmad sebelum ini mendakwa pencalonannya ditolak oleh MP Bersatu memandangkan beliau adalah salah seorang daripada 15 MP yang bersama Presiden UMNO, Datuk Seri Ahmad Zahid Hamidi yang menarik sokongan terhadap Tan Sri Muhyiddin Yassin sebelum ini.

Selain itu, Ahmad juga merupakan salah seorang daripada kumpulan yang dikatakan kluster mahkamah.

Sebelum ini, UMNO mengesahkan Ahmad merupakan satu-satunya calon daripada blok kerajaan untuk dilantik sebagai Timbalan Speaker yang baharu.

Blok pembangkang pula mencalonkan MP Teluk Intan yang juga bekas Timbalan Speaker, Nga Kor Ming sebagai wakil Pakatan Harapan (PH).

Dewan Rakyat menangguh pemilihan jawatan Timbalan Speaker Parlimen yang dijadualkan berlangsung pada sidang kali ini ke Mesyuarat Kedua Penggal Keempat Parlimen Ke-14 yang dijadual pada bulan hadapan.

Jawatan itu kosong setelah MP Pengerang, Datuk Seri Azalina Othman Said meletak jawatan pada 23 Ogos lalu.

Mengikut ketetapan awal, usul mengenai perkara itu pada asalnya disenaraikan dalam Aturan Urusan Mesyuarat kali ini iaitu pada Mesyuarat Pertama Penggal Keempat Parlimen Ke-14.


194 mangsa banjir Batu Pahat masih ditempatkan di PPS

Seramai 194 mangsa banjir di Batu Pahat masih berlindung di pusat pemindahan sementara setakat pagi ini.

Menurut laporan Sekretariat Jawatankuasa Pengurusan Bencana Daerah (JPBD) Batu Pahat, jumlah itu membabitkan 48 keluarga di sekitar Sri Gading.

“Angka terkini jam 8 pagi ini, menunjukkan penurunan berbanding 213 mangsa terdiri 56 keluarga yang dilaporkan berada di PPS sehingga jam 4 petang semalam.

“Semua mangsa membabitkan penduduk Taman Sri Panchor, Kampung Sengkuang, Kampung Baru Sri Gading, Kampung Seri Tanjung dan Pekan Seri Gading kini ditempatkan di PPS di Sekolah Menengah Kebangsaan Sri Gading,” katanya dalam kenyataan hari ini.

Banjir di daerah ini berlaku susulan hujan lebat bermula jam 1.30 pagi sehingga 4 pagi pada Rabu lalu, dengan pertembungan fenomena air pasang besar memburukkan lagi keadaan banjir di kawasan itu.

Terkini, Jabatan Meteorologi Malaysia (MetMalaysia) mengeluarkan amaran hujan lebat, ribut petir dan angin kencang membabitkan 10 negeri.

Di Johor amaran cuaca buruk itu membabitkan Tangkak, Segamat, Muar, Batu Pahat, Kluang, Pontian, Kulai dan Johor Bahru.

Sementara itu, JPBD memaklumkan cuaca di Batu Pahat maish hujan setakat jam 8 pagi ini.


Indonesia mula beri dos keempat

Pemerintah Republik Indonesia mengumumkan pelancaran vaksin penggalak kedua pada bagi mereka yang telah menamatkan tempoh enam bulan sejak suntikan penggalak pertama diambil.

Vaksinasi penggalak kedua bertujuan memberikan perlindungan tambahan kepada individu, terutama pekerja kesihatan, di tengah-tengah kemunculan sub-varian BA.4 dan BA.5 Omicron, yang merebak pantas tetapi menyebabkan gejala ringan.

Pasukan Petugas Pengendalian Covid-19 menggesa agar kewaspadaan awam berterusan dan dipertingkatkan di tengah-tengah peningkatan penularan virus SAR-CoV-2, dengan jumlah kes harian baharu mencecah enam ribu.

“Kali terakhir, Indonesia melihat angka melebihi enam ribu adalah pada Mac 2022,” kata jurucakap pasukan petugas itu, Wiku Adisasmito, semalam.

Menteri Kesihatan Budi Gunadi Sadikin sebelum ini menekankan kepentingan vaksin penggalak untuk menguatkan imuniti terhadap Covid-19.

Orang ramai yang tidak menerima sekurang-kurangnya dos pertama adalah 30 kali lebih berkemungkinan dimasukkan ke hospital selepas dijangkiti Covid-19 berbanding mereka yang menerima dos penggalak, katanya.

“Orang yang hanya diberi vaksin sekali kira-kira 20 kali lebih berkemungkinan dimasukkan ke hospital. Mereka yang hanya diberi vaksin dua kali adalah 10 kali lebih berkemungkinan dimasukkan ke hospital berbanding mereka yang menerima dos penggalak,” katanya.

Kementerian Kesihatan Indonesia telah mengeluarkan surat pekeliling berhubung vaksin penggalak kedua kepada petugas kesihatan kerana mereka berada di barisan hadapan memerangi Covid-19.

Jenama vaksin yang telah mendapat kebenaran penggunaan kecemasan (EUA) daripada Agensi Kebangsaan Kawalan Dadah dan Makanan (BPOM) akan digunakan untuk vaksin penggalak kedua, bergantung kepada ketersediaannya, kata Ketua Pengarah BPOM, Maxi Rein Rondonuwu.

Vaksin Covid-19 yang diluluskan penggunaannya di Indonesia setakat ini termasuk CoronaVac, AstraZeneca, Pfizer, and Moderna.

Sehingga 27 Julai lalu, sekurang-kurangnya 55,275,438 rakyat Indonesia telah menerima dos penggalak pertama vaksin, lapor Pasukan Petugas Pengendalian Covid-19.

Bilangan penerima dos pertama telah mencecah 202,333,791, atau 97.15 peratus daripada populasi sasaran, dan bilangan penerima dos kedua telah mencecah 169,936,472, atau 81.6 peratus.

Indonesia, semalam (30 Julai) mencatat 5,398 kes baharu Covid-19. – Agensi


Hamzah sahkan PN sudah mohon tarikh baharu jumpa Ismail Sabri

Permohonan rasmi sudah dibuat kepada Perdana Menteri Datuk Seri Ismail Sabri Yaakob untuk menetapkan tarikh baharu perjumpaan dengan wakil Perikatan Nasional (PN), kata Datuk Seri Hamzah Zainudin.

Setiausaha Agung PN itu juga mengesahkan perjumpaan semasa makan tengahari sebelum ini bukan satu pertemuan rasmi seperti yang didakwa oleh Ketua Penerangan Bersatu, Datuk Wan Saiful Wan Jan dalam satu kritikannya terhadap Ismail Sabri baru-baru ini.

“Kita sudah tulis surat (sebelum ini), beliau (Ismail) minta tangguh (jumpa secara rasmi). Minggu lepas, saya ada jumpa dengan beliau, tapi bukan secara rasmi lagi, sebab wakil PN sepatutnya kita hantar empat orang. Jadi beliau kata, kita sembang-sembang dulu.

“Saya sudah minta tarikh rasmi yang baharu supaya wakil PN boleh jumpa dan bentangkan apa yang kami mohon,” katanya dipetik laporan FMT.

Hamzah terdahulu menghadiri Majlis Pelancaran Sekolahku Sejahtera: Sepakat dan Selamat di SMK Putrajaya Presint 14(1) yang turut dihadiri Menteri Pendidikan Datuk Radzi Jidin yang juga Naib Presiden Bersatu.

Hamzah juga menjelaskan isu yang akan dibincangkan tidak tertumpu kepada jawatan Timbalan Perdana Menteri (TPM) seperti didakwa segelintir pihak, sebaliknya isu-isu berhubung perkembangan politik semasa menjadi keutamaan bagi PN.

“Tidak (bincang soal jawatan TPM) dalam perbincangan itu, (tetapi) lebih kepada masalah politik semasa, (seperti) apa perasaan PN mengenai apa yang berlaku dan sebagainya,” katanya.

Wan Saiful sebelum ini membidas Ismail Sabri susulan dakwaannya sudah berjumpa delegasi PN bagi membincangkan isu dibangkitkan gabungan itu.

“Kalau setakat jumpa waktu ‘lunch’, itu bukan perjumpaan rasmi yang sepatutnya.

“Bagi saya kenyataan Ismail Sabri mendakwa telah bertemu delegasi PN adalah penipuan dan tidak beradab. Ismail perlu jelaskan kenapa dia menipu media dan rakyat,” katanya di Facebook.

Terdahulu, Ismail Sabri berkata sudah mengadakan pertemuan bersama PN dua minggu lalu.

Menurut Ismail Sabri, pertemuan yang berlangsung pada minggu terakhir sesi sidang Dewan Rakyat di bangunan Parlimen itu dihadiri Hamzah dan Bendahari PN, Datuk Seri Ahmad Samsuri Mokhtar.


Jangkitan turun kepada 6,069 kes semalam, 12 kematian dilaporkan

Kementerian Kesihatan (KKM) memaklumkan sebanyak 6,069 jangkitan baharu Covid-19 dilaporkan dalam tempoh 24 jam semalam (Selasa, 19 April), turun berbanding 7,140 yang dicatat pada Isnin.

Jumlah yang turut melibatkan 110 kes import itu menjadikan kumulatif positif sejak Januari 2020 hingga semalam meningkat kepada 4,402,234 kes.

Daripada jumlah itu, 4,274,746 pesakit telah pulih, 35,449 kematian direkodkan, dan 92,039 kes masih aktif, termasuk 89,698 individu yang menjalani kuarantin di rumah.

Seramai 256 lagi pesakit ditempatkan di Pusat Kuarantin dan Rawatan Bersepadu Covid-19 (PKRC); 1,988 dimasukkan ke hospital; dan 97 dirawat di unit rawatan rapi (ICU) dengan 64 daripadanya memerlukan alat bantuan pernafasan.

Setakat ini, tiada pesakit yang dimasukkan ke PKRC di lapan negeri iaitu Johor, Kelantan, Negeri Sembilan, Perlis, Pulau Pinang, Terengganu, Labuan, dan Putrajaya, manakala Kuala Lumpur mencatat jumlah tertinggi ditempatkan di PKRC seramai 120 pesakit.

Data laman sesawang CovidNOW yang dikemas kini tengah malam tadi menunjukkan sembilan negeri dan Wilayah Persekutuan merekodkan peningkatan kes baharu semalam.

Negeri dan Wilayah Persekutuan yang mencatat peningkatan kes pada Selasa ialah:

Data menunjukkan sehingga kini Kuala Lumpur mencatat 343,011 kumulatif positif, dengan 333,073 pesakit telah pulih; 2,813 kematian dan 7,125 kes masih aktif, termasuk 6,853 menjalani kuarantin di rumah.

Seramai 120 pesakit lagi dirawat di PKRC; 146 dimasukkan ke hospital; dan enam dirawat di ICU, dengan lima daripadanya memerlukan alat bantuan pernafasan.

Berikut adalah kumulatif kes positif Covid-19 sejak Januari 2020 hingga 19 April 2022 mengikut negeri:

Sementara itu, seramai 12 lagi pesakit meninggal dunia akibat komplikasi Covid-19 semalam, termasuk satu kes meninggal dunia di luar fasiliti kesihatan atau kes BID.

Ini menjadikan kumulatif kematian sejak Mac tahun lalu meningkat kepada 35,449 kes, termasuk 7,497 kes BID.

Perak mencatat kematian tertinggi semalam berbanding negeri-negeri lain iaitu sebanyak lima kes, menjadikan kumulatif 1,902 kes.

Ini diikuti tiga kematian di Johor, dan masing-masing satu di Kedah, Melaka, Pahang dan Putrajaya. Tiada kes kematian akibat Covid-19 dilaporkan di 10 negeri dan Wilayah Persekutuan lain.

KKM turut melaporkan lima lagi kluster baharu Covid-19 – semuanya berkaitan pendidikan – di empat negeri semalam, yang membabitkan 279 individu dijangkiti virus SARS-CoV-2.

Kluster berkenaan melibatkan:

Pecahan kes berkaitan Covid-19 di setiap negeri sehingga 19 April 2022.


1,291 kes baharu, tiga kematian

Kementerian Kesihatan (KKM) memaklumkan jumlah jangkitan baharu Covid-19 di seluruh negara dalam tempoh 24 jam semalam (Selasa, 11 Oktober 2022) meningkat sedikit kepada 1,291 berbanding 1,241 kes yang dicatat pada Isnin.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,857,508 kes, dengan 4,799,239 pesakit telah sembuh, termasuk 1,592 yang pulih semalam.

Menurut data laman sesawang Github KKM, daripada jumlah kes baharu itu, 922 kes melibatkan individu yang telah menerima suntikan dos penggalak; 250 kes (penerima dua dos); 113 kes (individu tidak divaksinasi); dan enam kes (individu belum lengkap divaksinasi).

Sementara itu data laman sesawang KKMNOW pula menunjukkan sehingga kini 21,863 kes masih aktif, turun lagi berbanding 22,167 kes yang dilaporkan sehingga Isnin.

Daripada jumlah itu, 20,897 pesakit masih menjalani kuarantin di rumah (21,200 pesakit pada Isnin); 920 dirawat di hospital (929 Isnin); dan 46 pesakit dimasukkan ke unit rawatan rapi (38 Isnin), dengan 22 daripadanya memerlukan alat bantuan pernafasan (25 Isnin).

Tiada pesakit yang kini ditempatkan untuk menerima rawatan di PKRC.

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, KKM juga melaporkan tiga pesakit meninggal dunia akibat komplikasi Covid-19 semalam. Tiada kes kematian di luar fasiliti kesihatan atau ‘brought in death’ (BID) dilaporkan.

Dua daripada kes kematian itu direkodkan di Perak dan satu di Johor.

Jumlah itu menjadikan kumulatif kematian akibat Covid-19 sejak Mac 2020 hingga semalam meningkat kepada 36,406 kes, termasuk 7,741 kes BID.


Indonesia lapor 30,788 kes, dakwa tahap keberkesanan Sinovac turun

Ketika melaporkan 30,788 jangkitan baharu Covid-19 dan 1,432 pesakit meninggal dunia dalam tempoh 24 jam hari ini, Indonesia mendakwa tahap keberkesanan vaksin Sinovac melawan virus berkenaan semakin menurun.

Jurucakap Pasukan Petugas Covid-19 Kementerian Kesihatan Republik Indonesia (KKRI) Dr Siti Nadia Tarmizi berkata, keberkesanan vaksin Sinovac semakin menurun dalam mencegah kes-kes teruk dan kematian akibat Covid-19 mulai April hingga Jun lalu berbanding tiga bulan sebelumnya.

Suntikan Sinovac hanya menghalang 79 peratus kematian dan 53 peratus kemasukan ke hospital dalam tempoh tiga bulan, berbanding 95 peratus dan 74 peratus pada Januari hingga Mac, katanya.

Bagaimanapun beliau tidak menyatakan punca tahap keberkesanan vaksin itu semakin menurun dan sama ada pesakit berkenaan dijangkiti varian Delta yang paling berbahaya, dan dikatakan boleh melemahkan vaksin Covid-19.

Negara keempat padat penduduk di dunia itu kini sedang bergelut memerangi lonjakan Covid-19 yang didorong oleh varian Delta yang sangat mudah berjangkit sehingga meletakkan Indonesia menjadi titik panas Covid-19 di Asia.

Sejak wabak itu bermula, Indonesia mencatatkan hampir 3.8 juta jangkitan dan hampir 115,000 kematian.

Indonesia dengan populasi melebihi 270 juta itu bergantung kepada vaksin Sinovac buatan China, atau satu pertiga daripada jumlah vaksin yang diperoleh sehingga Disember depan.

Di beberapa negara lain sekarang ini orang ramai mula mempersoalkan keberkesanan vaksin berkenaan, namun pemerintah kekal mendakwa mendapatkan vaksin mencegah Covid-19 lebih baik daripada tidak langsung divaksin.

Brazil sebelum ini turut melaporkan tahap keberkesanan vaksin Sinovac menurun sehingga 50.4 peratus.

Dr Siti Nadia juga memaklumkan bekalan lapan juta vaksin Moderna yang diterima di bawah program kemudahan COVAX akan dikhaskan kepada kakitangan perubatan dan populasi awam seperti wanita hamil dan individu komorbiditi

“Kerajaan akan memastikan vaksin Moderna itu tidak digunakan kepada pihak lain kerana ia dikhas kepada individu tertentu dan kakitangan kesihatan,” katanya.

Lonjakan kes Covid-19 di Indonesia memaksa kerajaan meluluskan suntikan ketiga kepada kakitangan kesihatan yang telah menerima dua dos vaksin Sinovac.

Indonesia juga mengambil maklum langkah kerajaan Malaysia yang tidak lagi akan menggunakan vaksin Sinovac dalam program vaksinasi setelah baki 14 juta dos digunakan.

Menurut data kementerian itu, terdapat lebih 400,000 kes aktif Covid-19 yang dikesan di Indonesia yang kini menjalani rawatan sama ada di hospital atau melakukan kuarantin kendiri di rumah. – Agensi


Parti pembangkang harus ketepi ego jika mahu saingi UMNO, BN

Perhimpunan Agung UMNO (PAU) 2021 baru sahaja berakhir dan antara topik utama perbahasan perwakilan adalah agar parti itu bergerak sendirian menghadapi Pilihan Raya Umum ke-15 (PRU-15) yang perlu diadakan selewat-selewatnya sebelum pertengahan tahun hadapan.

Walaupun tiada ketetapan diumumkan daripada perhimpunan itu berhubung perkara berkenaan, umum sudah dapat mengagak bahawa UMNO dan Barisan Nasional (BN) berkemungkinan tidak akan menjalin kerjasama dengan mana-mana parti atau blok parti pada PRU-15, malah tidak juga dengan PAS, rakan kerjasamanya dalam Muafakat Nasional (MN).

Ia berdasarkan kemenangan besar diperoleh BN pada Pilihan Raya Negeri (PRN) Melaka, November lalu dan PRN Johor, baru-baru ini, yang menghadirkan rasa percaya bahawa kejayaan sama mampu dicapai pada PRU akan datang walaupun tanpa (MN) selepas PAS menjadi komponen Perikatan Nasional (PN) diketuai Bersatu.

Sama ada , BN bertanding solo atau tidak, cabaran hebat pasti dihadapi blok Pakatan Harapan (PH), PN dan parti-parti lain yang tidak sehaluan dengan UMNO dan BN, apatah lagi prestasi mereka di Melaka, Johor dan Sarawak juga tidak begitu memberangsangkan.

Lalu, apa formula terbaik yang boleh diambil lawan-lawan BN ini untuk berjaya dalam PRU-15? Perlu diingat bahawa sistem undi popular tidak terpakai di Malaysia, sebaliknya parti pertama meraih majoriti mudah atau dirujuk ‘first past the post’ diisytihar pemenang.

Jika undi popular diraih parti-parti selain BN pada PRN Johor diambil kira untuk menentukan pemenang, dengan mudah kita tahu siapa yang boleh membentuk kerajaan. Daripada 1,426,573 pengundi yang keluar memilih dalam PRN itu, 826,820 orang atau 56.89 peratus tidak memihak BN yang hanya mendapat undi daripada 599,753 pemilih atau 43.11 peratus.

Walaupun boleh dianggap gabungan baharu, , PN mendapat undi popular paling tinggi pada PRN Johor, iaitu 284,969 undi atau 24 peratus, meninggalkan PH yang menggabungkan DAP dan Amanah dengan 284,969 undi atau 20.5 peratus dan PKR yang bertanding menggunakan logo sendiri sekadar memperolehi 82,556 undi atau 5.9 peratus.

Jika undi parti-parti lawan BN di peringkat Dewan Undangan Negeri (DUN) digabungkan pula, gabungan UMNO, MCA, MIC dan Parti Bersatu Rakyat Sabah (PBRS) itu hanya berjaya di 21 daripada 56 kerusi sahaja, sedangkan perlu sekurang-kurangnya 28 kerusi untuk majoriti mudah bagi membentuk kerajaan negeri.

Bayangkan jika parti-parti lawan BN menjalin kerjasama, dalam apa juga bentuknya bagi menghadapi PRU-15, mungkin ia boleh mengulangi pencapaian pada PRU-14 yang menyaksikan BN tumbang selepas berdekad mentadbir negara.

Jika formula sedia ada kekal digunakan, impian untuk mereka menyaingi BN – jika berdasarkan keadaan semasa – memang sukar.

Persefahaman politik di antara PN sebagai peneraju, dengan PKR dan PH dilihat berpotensi untuk menyaingi BN pada PRU-15. Isu pengagihan kerusi tidak timbul di antara Pas dan DAP kerana demografi kerusi tradisi masing adalah berbeza, manakala kalangan parti-parti sekutu lain boleh diselesaikan dengan syarat masing-masing mengetepikan ego dan melihat sasaran yang lebih besar.

Ini adalah formula ‘khemah besar’ yang dilihat strategi terbaik jika parti-parti lawan BN mahu mencapai sesuatu yang bermakna tiba PRU-15 nanti dan ketika sasaran itu dicapai, barulah undi popular yang tinggi seperti diperolehi mereka pada PRN Johor dapat diterjemahkan.

Mohd Hilmi Abdul Latiff

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Lebih 34.2 juta pokok ditanam dalam kempen hijaukan Malaysia

Sebanyak 34.275 juta pokok merangkumi lebih 1,000 spesis ditanam di seluruh negara di bawah ‘Kempen Penghijauan Malaysia: Pokok Kita, Kehidupan Kita’, setakat 13 Jun lepas, kata Menteri Tenaga dan Sumber Asli Datuk Seri Takiyuddin Hassan.

Beliau berkata jumlah itu bersamaan 34.28 peratus daripada sasaran 100 juta pokok yang perlu dicapai menjelang 2025 menerusi kempen yang dilancarkan secara rasmi pada Januari tahun lepas.

“Saya menyeru supaya lebih banyak persatuan komuniti, badan bukan kerajaan (NGO), pihak swasta dan individu untuk sama-sama terlibat dan memainkan peranan lebih aktif kerana insentif pengecualian cukai telah disediakan untuk sumbangan kepada aktiviti konservasi dan Penghijauan Malaysia,” katanya pada Perasmian Persidangan Perhutanan Malahysia Ke-19 di Kuantan, semalam.

Majlis bertemakan ‘Penyesuaian Perhutanan dengan Realiti Baharu’ itu dirasmikan oleh Menteri Besar Pahang Datuk Seri Wan Rosdy Wan Ismail.

Turut hadir Ketua Pengarah Perhutanan Semenanjung Malaysia (JPSM) Datuk Mohd Ridza Awang, Ketua Konservator Hutan, Jabatan Perhutanan Sabah Datuk Frederick Kugan, Pengarah Jabatan Hutan Sarawak Datu’ Hamden (repeat: Hamden) Mohammad dan Pengarah Jabatan Perhutanan Pahang Datuk Dr Mohd Hizamri Mohd Yasin.

Takiyuddin turut menyarankan kepada semua pihak supaya mengurangkan kebergantungan kepada aktiviti pengusahasilan hutan sebaliknya terus memperkasakan pelaksanaan Forest Beyond Timber seperti ekopelancongan, industri herba dan farmaseutikal.

Ini selari dengan tumpuan masyarakat terhadap ekopelancongan selepas pandemik COVID-19 dan kementeriannya juga giat mempromosikan program berasaskan rekreasi sumber asli melalui peruntukan RM9 juta untuk program latihan semula dan peningkatan kemahiran yang diharap menjadikan jabatan perhutanan sebagai pakar bidang rekreasi sumber asli dan tropika dalam serta luar negara.

Berhubung persidangan tiga hari bermula semalam itu, Takiyuddin berharap ia menjadi platform yang dimanfaatkan oleh Jabatan Perhutanan Semenanjung Malaysia, Jabatan Perhutanan Sabah dan Jabatan Perhutanan Sarawak untuk berkongsi amalan dan pengalaman terbaik dalam bidang seperti pengurusan hutan secara berkekalan, konservasi sumber biodiversiti, perubahan iklim, ekopelancongan dan industri berasaskan kayu.

Sementara itu, Wan Rosdy dalam ucapannya berkata Pahang mempunyai Hutan Simpan Kekal (HSK) berkeluasan 1.6 juta hektar manakala kawasan berhutan pula ialah seluas 2.04 juta hektar yang mewakili 57 peratus keluasan negeri menjadikan Pahang sebagai penyumbang terbesar kawasan berhutan di Semenanjung Malaysia.

Wan Rosdy berkata daripada 2.04 juta hektar, sebanyak 32 peratus atau 645,751 hektar telah diwartakan sebagai Hutan Perlindungan yang langsung tidak boleh disentuh dan diusik, selain kerajaan negeri komited untuk mewartakan hutan di tebing sungai sebagai HSK melibatkan lebih 2,000 sungai sepanjang 12,000 kilometer.

“Segala usaha dilakukan kerajaan Pahang tidak boleh dianggap mudah atau dipandang remeh. Ini adalah satu pengorbanan besar dan harus dipandang serius serta diberikan penghargaan sewajarnya oleh kerajaan Persekutuan.

“Kerajaan Pahang amat berharap agar kerajaan Persekutuan dapat membangunkan satu formula yang adil dan mudah untuk menyegerakan proses bayaran pampasan secara tunai ke atas setiap jenis hutan sama ada ekologi-hutan perlindungan, hutan tadahan air atau sebagai habitat perlindungan hidupan liar dikekalkan.

“Kawasan hutan simpanan kekal ini adalah kos lepas kepada kerajaan negeri,” katanya yang menyifatkan permintaan itu sebagai permintaan munasabah.


Rentas negeri, kenderaan di LPT 2 dijangka bertambah

Syarikat konsesi lebuh raya, Lebuhraya Pantai Timur 2 (LPT 2) Sdn Bhd menjangkakan pertambahan trafik antara 38,000 sehingga 45,000 kenderaan sehari apabila perjalanan rentas negeri dibenarkan sedikit masa lagi.

Menurut laporan Bernama, Pengurus Perniagaan Wilayah LPT 2 Suhaimi Saat berkata selepas sekian lama berdepan sekatan akibat penularan pandemik Covid-19, orang ramai pastinya tidak akan melepaskan peluang untuk pulang ke kampung halaman atau melancong bagi melepaskan tekanan.

Sehubungan itu pihaknya telah melakukan persiapan rapi merangkumi aspek keselamatan dan kemudahan bagi memastikan pengguna mendapat pengalaman perjalanan yang selesa sekali gus tiba dengan selamat ke destinasi masing-masing.

“Pasukan penyelenggaraan dan kakitangan perkhidmatan pelanggan yang ditempatkan di laluan tertentu di sepanjang 184 kilometer lebuh raya sentiasa bersedia dengan sebarang kemungkinan.

“Malah semua kemudahan awam di kawasan lima Hentian Rehat dan Rawat (R&R) dan hentian sebelah LPT 2 sentiasa dibersihkan mengikut jadual yang ketat untuk menjamin keselesaan pengguna dan ia adalah sebahagian komitmen jangka panjang LPT 2,” katanya dalam kenyataan hari ini.

Suhaimi berkata bagi meningkatkan aspek keselamatan pengguna, pihaknya juga menjalin kerjasama dengan pasukan trafik Polis Diraja Malaysia dan Jabatan Pengangkutan Jalan bagi tujuan penguatkuasaan di sepanjang lebuh raya.

Pada masa sama, beliau turut mengingatkan semua pengguna supaya tidak mengabaikan prosedur operasi standard (SOP) bagi mencegah penularan Covid-19 ketika berada di kawasan R&R dan hentian sebelah.

“Sila patuh kepada arahan supaya melakukan imbasan MySejahtera, memakai topeng muka dan penjarakan fizikal apabila berada di R&R dan hentian sebelah.

“Dengan pertambahan kenderaan, pastinya keadaan akan menjadi sesak dan amat penting untuk orang ramai mematuhi SOP demi kebaikan bersama,” katanya.


Zahid rancang panggil 43 saksi untuk bela diri kes Yayasan Akalbudi

Presiden UMNO Datuk Seri Ahmad Zahid Hamidi bercadang memanggil 43 saksi pembelaan untuk memberi keterangan dalam pembelaannya dalam perbicaraan terhadap 47 dakwaan rasuah, pengubahan wang haram dan kesalahan pecah amanah, kata peguamnya kepada Mahkamah Tinggi Kuala Lumpur, hari ini.

Peguam Zahid, Hamidi Mohd Noh mengakui bahawa pasukan pembelaan sebelum ini berkata mereka bercadang untuk memanggil 20 saksi pembelaan, tetapi kemudian menjelaskan bahawa bilangan saksi pembelaan yang mungkin dipanggil telah bertambah.

Beliau berkata ini kerana peguam Zahid telah menemu bual bakal saksi dan saksi juga akan menyebut individu lain.

“Setakat ini, kami melihat kepada 43 (saksi), tetapi ia mungkin meningkat juga. Saksi datang dan memberitahu nama lain, jadi inilah yang kami panggil dinamik,” katanya.

Pihak pendakwaan hari ini menamatkan pemeriksaan balasnya terhadap Zahid, yang merupakan saksi pembelaan pertama yang memberi keterangan dalam bela dirinya.

Perbicaraan disambung semula Isnin depan, dengan peguam Zahid dijangka memeriksa semula beliau sebelum mengakhiri keterangannya.

Terdahulu, Zahid mencadangkan bukan untuk beliau bertanya kepada seorang penderma yang juga ahli ahli perniagaan sekiranya dana berjumlah RM250,000 berasal daripada wang curi atau pinjaman kepada adik Zahid.

Zahid mengesahkan menerima cek RM250,000 pada 2016 daripada ahli perniagaan Junaith Asharab Md Shariff, dan ketika itu Zahid masih Menteri Dalam Negeri dan Timbalan Perdana Menteri.

Zahid mengesahkan dia telah memberikan cek RM250,000 ini kepada peguam Muralidharan Balan Pillai dari firma guaman Lewis & Co, dan cek itu kemudiannya dimasukkan ke dalam akaun pelanggan Lewis & Co. Zahid sebelum ini mendakwa firma guaman itu memegang wang atas amanah untuk pertubuhan amalnya Yayasan Akalbudi (YAB).

Zahid mengesahkan cek RM250,000 itu telah menamakan Lewis & Co sebagai penerima dan tidak menamakan adiknya Datuk Seri Mohamad Nasaee Ahmad Tarmizi, sambil turut mengesahkan Lewis & Co tidak mempunyai kaitan dengan Nasaee.

Timbalan Pendakwa Raya Mohd Afif Ali mencadangkan tiada dokumen dikemukakan di mahkamah sepanjang keseluruhan perbicaraan untuk menunjukkan sebarang kaitan antara cek RM250,000 itu dan Nasaee.

Zahid menjawab bahawa dia tidak tahu tetapi terus memetik keterangan Junaith dengan mengatakan bahawa RM250,000 itu adalah pembayaran balik wang yang dipinjam Nasaee daripada ahli perniagaan itu.

Apabila Mohd Afif mencadangkan Zahid tidak mempunyai sebarang rekod atau dokumen untuk menunjukkan RM250,000 itu adalah pinjaman, Presiden UMNO itu menjawab: “Ini di luar pengetahuan saya – pinjaman antara adik saya dan Junaith.”

Diminta mengesahkan tiada dokumen yang menunjukkan cek RM250,000 itu adalah pinjaman antara Junaith dan Nasaee, Zahid juga berkata ianya adalah di luar pengetahuannya.

Zahid juga berkata dia tidak pasti sama ada Junaith memberitahunya cek RM250,000 itu sama ada pinjaman atau pembayaran balik pinjaman oleh Nasaee semasa menyerahkan cek itu.

Mohd Afif kemudian mencadangkan bahawa tiada dokumen YAB yang dapat menunjukkan akaun pelanggan Lewis & Co akan menerima wang, yang dipinjam oleh Nasaee, tetapi Zahid mencadangkan pinjaman yang dikatakan ini adalah urusan antara adik lelakinya dan ahli perniagaan itu, dan bahawa dia tidak perlu mempersoalkan keputusan untuk menderma dana tersebut.

“Yang memberi pinjaman ialah Junaith dan yang membayar balik ialah saudara saya; terpulang pada dia jika dia mahu menderma kepada Lewis & Co. Wang pinjaman itu, mahu didermakan kepada siapa. Kenapa nak persoalkan saya, itu antara dua orang,” katanya.

Afif kemudian mencadangkan bahawa niat untuk cek RM250,000 itu adalah sebagai “derma” kepada Zahid sendiri apabila Junaith menyerahkan cek itu, dengan Zahid kemudian menjawab dia menganggapnya sebagai derma kerana Junaith memang membuat derma sedemikian.

“Saya menganggapnya sebagai derma, saya tidak boleh bertanya dari mana derma, sama ada wang pinjaman atau wang curi, saya tidak tahu,” katanya.

Zahid tidak bersetuju dengan cadangan cek RM250,000 itu sebagai dorongan untuk memastikan beliau membantu Junaith mendapatkan projek MyEG Services Berhad yang dikaitkan dengan Kementerian Dalam Negeri (KDN).

Sebaliknya, Zahid mengulangi bahawa MyEG bukan di bawah kawalan KDN atau tanggungjawabnya, selain menjelaskan bahawa urusan KDN mungkin merangkumi sehingga 10 peratus daripada perniagaan MyEG kerana MyEG mengendalikan perkara yang berkaitan dengan banyak kementerian dan agensi.

“10 peratus tetapi MyEG bukan di bawah saya secara langsung atau tidak langsung, dan MyEG tidak pernah menyumber luar sebarang perniagaan kepada mana-mana individu atau syarikat, terutama yang berkaitan dengan kerja-kerja di KDN.

“Bagaimanakah saya mempunyai kuasa untuk meminta MyEG memberikan perniagaan kepada orang lain? Mereka tidak pernah menyumber luar aktiviti atau perniagaan,” katanya.

Zahid dibicarakan atas 47 pertuduhan, iaitu 12 daripadanya kerana pecah amanah jenayah berhubung lebih RM31 juta dana YAB, 27 pertuduhan pengubahan wang haram, dan lapan pertuduhan rasuah lebih RM21.25 juta.

Perbicaraan didengar oleh hakim Mahkamah Tinggi Datuk Collin Lawrence Sequerah.


Nur Jazlan dakwa PAS minat kuasa, kedudukan, gesa putus kerjasama MN

Timbalan Pengerusi UMNO Johor, Datuk Nur Jazlan Mohamed menuduh PAS tidak lagi ikhlas berada dalam gabungan Muafakat Nasional (MN) sebaliknya lebih cenderung kepada kuasa, kedudukan dan wang.

Sehubungan itu, beliau menggesa Majlis Kerja Tertinggi (MKT) UMNO memutuskan hubungan kerjasama dengan parti itu untuk menghadapi Pilihan Raya Umum Ke-15 (PRU15) nanti.

Beliau menuduh PAS sekarang ini lebih cenderung memiliki kuasa, kedudukan dan wang serta tidak boleh lagi diharap untuk mendukung tanggungjawab sebagai rakan sekutu dalam MN.

Memetik laporan FMT hari ini Nur Jazlan didakwa berkata UMNO telah lama menyimpan syak terhadap pemimpin PAS berhubung kerjasama di dalam MN.

“Akhir-akhir ini, mereka kelihatan lebih berminat untuk memperoleh kuasa dan kedudukan,” katanya dipetik daripada FMT.

PAS menyertai kerajaan Perikatan Nasional (PN) yang diterajui Bersatu pimpinan Perdana Menteri, Tan Sri Muhyiddin Yassin. Tiga pemimpin PAS dilantik sebagai menteri penuh dalam Kabinet Muhyiddin, dan lima lagi sebagai timbalan menteri, manakala Presiden PAS, Datuk Seri Abdul Hadi Awang pula dilantik sebagai Duta Khas Perdana Menteri ke Timur Tengah bertaraf menteri.

Menteri daripada PAS ialah Datuk Tuan Ibrahim Tuan Man (Menteri Alam Sekitar); Datuk Takiyuddin Hassan (Menteri di Jabatan Perdana Menteri (Parlimen dan Undang-undang)); dan Menteri Perusahaan Perladangan dan Komoditi Datuk Mohd Khairuddin Aman Razali.

Timbalan-Timbalan menteri pula ialah Ahmad Marzuk Shaary (Timbalan Menteri di Jabatan Perdana Menteri (Hal Ehwal Agama)); Awang Hashim (Timbalan Menteri Sumber Manusia); Datuk Siti Zailah Mohd Yusoff (Timbalan Menteri Wanita dan Keluarga); Datuk Che Abdullah Mat Nawi (Timbalan Menteri II Pertanian dan Industri Makanan); dan Ahmad Amzad Hashim (Timbalan Menteri Sains, Teknologi dan Inovasi).

Mengulas lanjut, Nur Jazlan menjadikan isu tanah Lembaga Getah Malaysia (LGM) bagi membuktikan tuduhannya bahawa pemimpin PAS, dalam keadaan tertentu, lebih mengutamakan wang.

“Dalam kes melibatkan (tanah) Lembaga Getah Malaysia (LGM), ternyata ada beberapa dakwaan yang cukup serius,” katanya lagi.

Beliau dipercayai merujuk kontroversi rancangan pajakan dan jualan tanah bernilai tinggi milik LGM yang berada di bawah bidang kuasa Khairuddin, yang juga pengarah strategi PAS.

Bekas pengerusi LGM, Ahmad Nazlan Idris sebelum ini menuduh Khairuddin campur tangan dalam isu itu, namun pemimpin PAS itu menyifatkan serangan terhadapnya sebagai fitnah didalangi pihak yang mesra dengan sebahagian pimpinan UMNO.

Nur Jazlan juga dilaporkan menuduh PAS sebagai parti yang gagal mempamerkan tadbir urus baik di beberapa negeri pimpinannya dari dahulu hingga sekarang.

“Kegagalan kerajaan negeri di bawah pimpinan Abdul Hadi Awang sebagai menteri besar Terengganu dari 1999 hingga 2004 adalah contoh urus tadbir lemah yang saya maksudkan,” katanya.

Beliau mendakwa Muhyiddin lebih memihak kepada PAS berbanding UMNO, malah enggan mengambil tindakan terhadap menteri PAS yang cuai.


Covid-19: 8 negeri mulakan fasa kedua imunisasi 19 April

Lapan negeri, Kedah, Melaka, Pahang, Pulau Pinang, Sabah, Sarawak, Terengganu dan Labuan, akan memulakan fasa kedua Program Imunisasi COVID-19 Kebangsaan (PICK) bermula 19 April ini.

Menteri Penyelaras PICK, Khairy Jamaluddin berkata, fasa kedua program imunisasi itu negeri lain pula akan dimulakan beberapa hari kemudian.

“Janji temu yang kita sediakan untuk fasa kedua akan mula dihantar hari ini melalui aplikasi MySejahtera. Pemberitahuan akan dihantar sekurang-kurangnya 14 hari sebelum janji temu untuk pemberian vaksin.

“Peringatan akan dihantar kepada penerima vaksin tiga hari dan sehari sebelum janji temu, melalui sistem pesanan ringkas (SMS) dan juga panggilan daripada pusat panggilan,” katanya hari ini.

Khairy berkata, kelewatan di beberapa negeri lain itu membabitkan kesediaan di Pusat Pemberian Vaksin (PPV) dan petugas kesihatan.


Kes sembuh atasi jumlah kes baharu semalam: Noor Hisham

Kes sembuh harian Covid-19 sebanyak 31,234 kes yang dilaporkan semalam mengatasi kes baharu 26,534 kes, kata Ketua Pengarah Kesihatan Tan Sri Dr Noor Hisham Abdullah.

Menurut Dr Noor Hisham daripada jumlah keseluruhan 26,534 kes positif Covid-19 yang dicatatkan semalam, 99.34 peratus atau 26,358 kes merupakan kategori satu dan dua, lapor Bernama.

Sebanyak 10,516 kes atau 39.63 peratus daripada kes Covid-19 yang dicatatkan semalam adalah dalam kategori satu sementara 15,842 kes atau 59.71 peratus dalam kategori dua, “ katanya dalam kenyataan hari ini.

Dr Noor Hisham berkata sebanyak 176 kes yang dicatatkan semalam atau 0.66 peratus adalah dalam kategori tiga, empat dan lima.

Beliau berkata sebanyak 65 kes atau 0.24 peratus masing-masing dalam kategori tiga dan empat sementara 46 kes atau 0.18 peratus dalam kategori lima.

Katanya kadar kebolehjangkitan (Rt) yang dicatatkan bagi seluruh negara semalam ialah 0.95, menurun sedikit berbanding 0.96 pada Isnin.

Merujuk kepada peratus penggunaan katil di Pusat Kuarantin dan Rawatan COVID-19 Berisiko Rendah (PKRC) beliau berkata tidak ada negeri yang mencatatkan peratusan pengisian melebihi 50 peratus.

Bagi katil kes kritikal atau Unit Rawatan Rapi (ICU) Dr Noor Hisham berkata tujuh negeri merekodkan peratusan pengisian melebihi 50 peratus.

Tujuh negeri tersebut ialah Kuala Lumpur (81 peratus), Putrajaya (67 peratus), Johor (64 peratus), Selangor (60 peratus), Kelantan (58), Perlis (55 peratus) dan Melaka (50).


Annuar sahkan tak dijemput ke majlis pengumuman calon BN malam ini

Tan Sri Annuar Musa mengesahkan tidak menerima jemputan ke majlis pengumuman calon Barisan Nasional yang dijadualkan berlangsung malam ini di WTC, Kuala Lumpur.

Penyandang kerusi Parlimen Ketereh itu berkata tiada surat dihantar kepadanya untuk hadir majlis malam ini dan akan meneruskan program di kawasan Parlimennya seperti biasa, ia walaupun spekulasi kuat mengatakan Annuar antara yang disisihkan Presiden UMNO, Datuk Seri Ahmad Zahid Hamidi.

“Setakat ini tidak ada jemputan,” katanya semasa sidang media hari ini.

Bagaimanapun, Annuar mengesahkan Timbalan Ketua UMNO Bahagian Ketereh, Datuk Md Alwi Che Ahmad ada memaklumkannya berhubung surat jemputan yang diterima berhubung majlis yang dijadualkan berlangsung malam ini.

Berhubung spekulasi namanya tidak tercalon pada Pilihan Raya Umum Ke-15 (PRU-15), Annuar berkata sedia menerima sebarang keputusan yang dibuat parti dan mengambil pendekatan tunggu dan lihat terlebih dahulu.

“Saya fikir biar benda itu terjadi dulu baru kita fikir… kalau fikir rancang awal-awal itu orang kata nak nak mendahului qada dan qadar itu tak payahlah.

“Cuma pesan saya begini jangan-jangan panik-panik jangan menggelabah seolah-olah jadi calon itu segala-galanyalah dalam hidup,” katanya lagi.

Namun, Annuar tidak menyifatkan sekiranya tidak tercalon pada PRU-15 kali ini, ia bukan pengakhiran kepadanya selepas ini.

“Kalau parti tidak pilih kita, itu bukanlah segala bukan the end of the thing (bukan pengakhiran).

“Tapi itu juga tidak menyekat kita kalau kita nak juga bertanding. Kita boleh juga bertanding, kita beli borang, bayar deposit, semua orang pun boleh bertanding. Orang tak ada parti pun boleh bertanding,” ujarnya.

Terdahulu, bekas Setiausaha Agung UMNO itu dalam kenyataan di Facebook beliau semalam mendakwa, bakal calon Barisan Nasional sudah dibawa menandatangani dokumen dan aku janji tertentu sejak dua hari lalu sekali gus menimbulkan pelbagai khabar angin.

Penyandang kerusi Parlimen Ketereh itu turut membayangkan beliau tidak termasuk dalam kalangan bakal calon yang dibawa membuat ikrar tersebut.

“Nampaknya, walau perlembagaan (UMNO) menghuraikan dengan jelas skop dan kaedah pemilihan calon, nampaknya sekali lagi ia tidak diendahkan.

“Dijanjikan juga top five diberi kuasa merundingkan (calon) bagi pihak majlis kerja tertinggi yang berkuasa memilihnya, namun ahli top five mengesahkan list (senarai) itu ditapis lagi oleh high up (pihak atasan). Proses sedang berjalan,” katanya dalam kenyataan itu.


PRN Johor: Gopalakrishnan, Napsiah antara lima calon PKR

Naib Pengerusi PKR Johor S Gopalakrishnan dan Ketua Wanita PKR Johor, Napsiah Khamis Maharan antara lima calon pertama parti berkenaan yang diumumkan bertanding pada Pilihan Raya Negeri (PRN) Johor bulan depan.

Gopalakrishnan yang juga penyandang kerusi Dewan Undangan Negeri (DUN) Tiram akan mempertahankan kerusinya manakala Napsiah yang membuat penampilan pertama kali akan bertanding di kerusi Kempas, lapor Bernama.

Dua lagi muka baharu ialah Chiong Sen Sern yang akan bertanding di DUN Bukit Batu dan Fakhruddin Moslim (Pasir Raja) manakala Dr Zamil Najwah Arbain yang pernah bertanding di kerusi Tanjung Surat pada Pilihan Raya Umum ke-14 (PRU14), akan bertanding di DUN Larkin.

Pengumuman itu dibuat Presiden PKR Datuk Seri Anwar Ibrahim di sini hari ini yang turut dihadiri Pengerusi PKR Johor yang juga Ahli Parlimen Ledang Syed Ibrahim Syed Noh.

Selepas ini, Anwar yang juga Ahli Parlimen Port Dickson akan melancarkan Jentera Pakatan Harapan bersama Amanah, DAP dan MUDA yang dijangka mengumumkan baki calon untuk 15 kerusi lagi di Rengit dan Batu Pahat lewat hari ini.

Pada PRU14, PKR bertanding 12 kerusi DUN dan memenangi lima kerusi iaitu Pemanis, Semerah, Tiram, Bukit Naning dan Bukit Batu.

Bagaimanapun, komposisi kerusi DUN yang dipegang mereka berubah apabila penyandang kerusi DUN Pemanis Dr Chong Fat Full mengumumkan keluar parti pada Mac 2020 manakala tiga penyandang kerusi daripada Amanah iaitu Muhamad Said Jonit (Mahkota), Khairuddin A Rahim (Senggarang) dan Dr Faizul Amri Adnan (Serom), mengumumkan menyertai PKR pada Feb 2021, menjadikan kerusi PKR sebelum PRN Johor adalah tujuh.

Suruhanjaya Pilihan Raya (SPR) menetapkan tarikh pengundian PRN Johor pada 12 Mac ini dengan penamaan calon pada 26 Februari manakala 8 Mac ditetapkan sebagai hari undi awal.


Covid-19: 78 kematian dicatat semalam

Kes Covid-19 di Malaysia meragut 78 lagi nyawa dalam tempoh 24 jam semalam, termasuk 23 pesakit yang meninggal dunia sebelum dibawa ke hospital atau ‘brought in death’ (BID), menurut Kementerian Kesihatan (KKM), hari ini.

Angka itu menjadikan kumulatif sejak pandemik Covid-19 melanda negara awal tahun lalu sehingga semalam naik kepada 27,191 kes, termasuk 5,473 kes BID.

Berdasarkan statistik disediakan dalam laman sesawang COVIDNOW kendalian KKM, Johor merekodkan jumlah kematian tertinggi seramai 13 pesakit, diikuti 12 pesakit masing-masing di Sabah dan Selangor; Pulau Pinang (10); dan masing-masing lapan pesakit di Kelantan dan Sarawak.

Kedah dan Perak pula masing-masing mencatatkan empat kematian, diikuti masing-masing dua kematian di Perlis dan Kuala Lumpur; dan masing-masing satu di Melaka, Negeri Sembilan dan Pahang.

Tiada kes kematian dilaporkan bagi Terengganu, Labuan dan Putrajaya semalam.

Sementara itu, jumlah kes Covid-19 yang masih aktif sehingga semalam turun kepada 125,998 berbanding 129,049 yang dilaporkan pada Khamis.

Daripada jumlah itu, 100,844 pesakit menjalani kuarantin kendiri di rumah, 16,481 dirawat di Pusat Kuarantin dan Rawatan Covid-19 (PKRC), Hospital (7,881 pesakit); dan 792 termasuk 385 pesakit yang memerlukan alat bantuan pernafasan dimasukkan ke unit rawatan rapi (ICU).


Rakyat akan marah jika Najib dibebaskan: Tun M

Rakyat akan kecewa sekiranya Datuk Seri Najib Razak yang dihukum penjara atas kesalahan rasuah akan dibebaskan, walaupun Yang di-Pertuan Agong mempunyai hak untuk berbuat demikian, kata Tun Dr Mahathir Mohamad.

Pada masa sama beliau berkata jika hukuman memenjarakan bekas Perdana Menteri keenam itu dianggap satu penganiayaan maka Malaysia tidak memerlukan mahkamah untuk membicarakan sebarang kesalahan.

“Kalau kita tanya orang ramai, kalau Najib dibebaskan, setelah mencuri berbilion-bilion ringgit, menipu, bercakap bohong, orang macam ini dilepas, dibebas, akan kecewalah rakyat.

“Mahkamah buat keputusan selepas mendengar kes selama empat tahun, bukan satu mahkamah, tetapi tiga mahkamah dan sembilan hakim. Mereka buat keputusan berasaskan bukti-bukti jelas yang ditunjukkan di mahkamah.

“Tetapi yang dijawab (Najib), semua ini tidak betul, semua ini bohong, (jika begitu), kita tak payah ada mahkamah,” katanya menambah, ketiga-tiga mahkamah memberi pendapat yang sama, tetapi Najib tidak mengiktiraf keputusan mereka.

“Kalau ini menganiaya dia, kita tak payah ada mahkamahlah, sampai empat tahun bicara, tiga mahkamah, sembilan hakim, pendapat tiada satu pun yang berlainan,” katanya kepada media selepas program Jelajah Sayang Bangsa di Jalan Pasir Puteh, Ipoh, malam tadi.

Dr Mahathir yang juga bekas Perdana Menteri Malaysia dua kali berkata banyak bukti telah dikemukakan di mahkamah sepanjang empat tahun ini yang akhirnya membuktikan Najib bersalah.

Memetik BH beliau berkata pembebasan Najib bukan perkara mustahil kerana masih mempunyai peluang melalui pengampunan Yang di-Pertuan Agong.

“Sama ada nak bebaskan Najib, itu terpulang kepada dialah, bukan saya yang tentukan. Langkah pertama ialah Perdana Menteri mesti mengemukakan kepada Yang di-Pertuan Agong permohonan untuk membebaskan Najib dan Agong boleh buat apa saja keputusan,” katanya.

Ahli Parlimen Pekan itu menjadi Perdana Menteri pertama Malaysia yang melangkah masuk ke penjara setelah Mahkamah Persekutuan mengekalkan sabitan dan hukuman penjara 12 tahun dan denda RM210 juta dikenakan Mahkamah Tinggi pada 28 Julai 2020 atas kesalahan menyeleweng dana RM42 juta milik SRC International Sdn Bhd.

Baharu sahaja dihantar ke Penjara Kajang pada 23 Ogos lalu, UMNO dan pertubuhan bukan kerajaan yang dianggotai ahli parti itu terus mendesak supaya Perdana Menteri Datuk Seri Ismail Sabri Yaakob, memohon pengampunan kepada Yang di-Pertuan Agong.

Bagaimanapun, ada juga pihak lain, terutama Bersih memulakan petisyen dalam talian meminta Agong tidak memperkenankan pengampunan kepada bekas Presiden UMNO itu.


Sukan Komanwel: Tze Yong tundukkan juara dunia badminton

Pemain perseorangan lelaki utama negara, Ng Tze Yong melakukan kejutan terbesar pada temasya Sukan Komanwel 2022 Birmingham apabila menyingkirkan juara dunia badminton, Loh Kean Yew dari Singapura pada saingan suku akhir, di sini, hari ini.

Pemain berusia 22 tahun itu menampilkan semangat juang tinggi untuk bangkit semula selepas ketinggalan set pertama sebelum membenam Kean Yew 15-21, 21-14, 21-11, sekali gus melakar kemenangan sulung dalam tiga pertemuan dengan pemain dari Singapura itu.

Pada saingan separuh akhir esok, Tze Yong, pemain ranking ke-42 dunia, akan berdepan sekali lagi dengan pemain India, Kidambi Srikanth.

Tze Yong telah menewaskan Srikanth 21-19, 6-21, 21-16 dalam misi membantu Malaysia mengalahkan India 3-1 untuk merangkul emas acara berpasukan campuran, Selasa lalu, (2 Ogos).

Srikanth mara ke separuh akhir dengan menyingkirkan pemain pilihan tuan rumah, Toby Penty 21-19, 21-17 pada satu lagi perlawanan suku akhir.

Sementara itu, pemain perseorangan profesional wanita negara, Goh Jin Wei menemukan jalan penghujung selepas tewas19-21, 21-14, 21-18 kepada juara dunia, Pusarla V. Sindhu dari India.

Ini adalah kali kedua dalam empat hari, Jin Wei tewas 20-22, 17-21 kepada pemain India itu pada pertemuan akhir dalam acara berpasukan campuran.

Dalam pada itu, beregu lelaki pemenang gangsa Sukan Olimpik Tokyo 2020, Aaron Chia-Soh Wooi Yik dengan mudah melangkah ke separuh akhir selepas mengalahkan wakil Uganda, Brian Kasirye-Daniel Wanagaliya 21-6, 21-12.

Beregu negara itu akan berdepan dengan pemenang antara beregu England, Ben Lane-Sean Vendy dan Pham Tran Hoang-Jack Yu dari Australia di peringkat separuh akhir.

Bagaimanapun, Malaysia menempuh nasib berbeza dalam acara beregu campuran, apabila pasangan profesional, Tan Kian Meng-Lai Pei Jing mengalahkan pasangan England, Callum Hemming-Jessica Pugh, 22-20, 21-11 sementara pasangan negara, Chan Peng Soon-Cheah Yee See tewas 15-21, 19-21 kepada Adam Hall-Julie Macpherson dari Scotland.

Bagaimanapun, Peng Soon boleh menarik nafas lega apabila gandingannya dengan Kian Meng dalam acara beregu lelaki berjaya menundukkan Sachin Dias-Buwaneka Goonetilleka dari Sri Lanka 21-16, 21-12 untuk mara ke separuh akhir.

Peng Soon-Kian Meng akan menentang Satwiksairaj Rankireddy-Chirag Shetty selepas pasangan utama India itu menewaskan pasangan Australia, Jacob Schueler-Nathan Tang, 21-9, 21-11, dalam satu lagi perlawanan suku akhir. – Bernama


PRN Johor: 46 peratus keluar mengundi sehingga jam 3 petang

Proses pengundian Pilihan Raya Negeri (PRN) Johor berjalan lancar dengan peratusan keluar mengundi setakat 3 petang adalah sebanyak 46 peratus, menurut Suruhanjaya Pilihan Raya (SPR).

SPR juga memaklumkan sebuah lagi pusat mengundi iaitu Sekolah Kebangsaan Pulau Pemanggil di Mersing yang melibatkan satu saluran bagi kerusi Dewan Undangan Negeri (DUN) Tenggaroh dan mempunyai 100 pengundi yang layak mengundi ditutup pada jam 1 tengah hari tadi.

Sebanyak 15 pusat mengundi pula ditutup pada jam 2 petang, manakala 41 pusat mengundi akan ditutup pada 4 petang. Pusat-pusat mengundi lain akan ditutup pada 6 petang, lapor Bernama.

Tinjauan di jeti Mersing, beg berisi kertas undi dan kelengkapan dari pusat pengundian Balai Raya Pulau Besar bagi DUN Tenggaroh yang ditutup pada 11 pagi telah tiba di jeti tersebut pada kira-kira 1.20 tengah hari dengan menaiki bot laju.

Pusat mengundi yang mempunyai satu saluran dan 34 pengundi yang layak mengundi itu menjadi pusat mengundi pertama yang ditutup bagi PRN Johor.

Sebanyak 1,021 pusat mengundi dibuka bermula 8 pagi untuk proses pengundian hari ini.

Sebanyak 2,539,606 pengundi biasa daripada 2,597,742 pengundi berdaftar layak untuk menunaikan tanggungjawab mereka hari ini.

Pada PRN Johor kali ini, seramai 239 calon daripada 15 parti politik akan bertanding merebut 56 kerusi DUN.

Ketua Polis Johor Datuk Kamarul Zaman Mamat berkata keadaan aliran trafik di lebuh raya dan jalan raya di negeri ini dilaporkan lancar, selain tiada kesesakan dilaporkan berlaku di pusat-pusat mengundi.


Kes baharu turun sedikit tiga hari berturut-turut

Sebanyak 5,143 jangkitan baharu Covid-19 dilaporkan di seluruh negara dalam tempoh 24 jam sehingga 12 tengah hari tadi, kata Ketua Pengarah Kesihatan Tan Sri Dr Noor Hisham Abdullah.

Beliau berkata jumlah itu menjadikan kumulatif positif sebanyak 2,551,452 kes, manakala sehingga semalam seramai 2,451,216 pesakit disahkan telah sembuh.

Sehingga semalam, jumlah kes aktif di seluruh negara meningkat sedikit berbanding kelmarin apabila bertambah 98 kes menjadikan keseluruhannya sebanyak 65,417 kes.

Daripada jumlah itu, 51,030 pesakit menjalani kuarantin kendiri di rumah; 8,067 ditempatkan di PKRC; 5,796 dimasukkan ke hospital; dan 524 pesakit dirawat di ICU dengan 265 memerlukan alat bantuan pernafasan.


Kadar vaksinasi Malaysia atasi Britain

Data mengenai kadar vaksinasi negara bagi setiap 100 populasi menunjukkan Malaysia kini mencatat rekod apabila mengatasi United Kingdom.

Kejayaan itu dikongsi Menteri Penyelaras Program Imunisasi Covid-19 Kebangsaan (PICK), Khairy Jamaluddin menerusi Instagram (IG) story beliau, semalam.

“Kadar vaksinasi kita melepasi UK ketika mereka berada di kemuncak (program inokulasi),” katanya yang turut menunjukkan purata statistik tujuh hari diterbitkan Our World in Data.

Sementara itu, Jawatankuasa Khas Jaminan Akses Bekalan Vaksin Covid-19 (JKJAV) Kebangsaan memaklumkan keseluruhan pemberian vaksin di seluruh negara kini mencecah 11,075,493 dos dengan semalam sahaja 324,745 suntikan diberikan.

Menerusi hantaran di Twitter hari ini, Menteri Kesihatan Datuk Seri Dr Adham Baba berkata daripada jumlah pemberian dos harian berkenaan, sebanyak 213,971 adalah dos pertama manakala 110,774 adalah dos kedua.

Beliau berkata lima negeri yang mencatatkan pemberian vaksin tertinggi semalam ialah Selangor dengan 78,081 suntikan, disusuli Sarawak (62,241), Kuala Lumpur (46,695), Perak (24,067) dan Negeri Sembilan (19,563).

Sehingga semalam, katanya, jumlah keseluruhan pemberian vaksin Covid-19 bagi dos pertama ialah 7,649,848 dan dos kedua 3,425,645.


Kalau polis siasat Zahid lagi teruk dia kena: Tajuddin

Langkah Presiden UMNO Datuk Seri Ahmad Zahid Hamidi membuat laporan polis berhubung klip audio tular sangat berisiko sekiranya siasatan dijalankan bagi meneliti ketulenan rakaman itu, kata Datuk Seri Tajuddin Abdul Rahman.

Ahli Majlis Kerja Tertinggi UMNO itu berkata implikasi lebih besar akan dihadapi Zahid dan ia bakal mengundang lebih banyak masalah terhadap dirinya jika didapati klip audio tersebut adalah tulen.

“Kalau betul buat report polis lagi bahaya. Polis siasat balik ke dia, lagi teruk Zahid kena,” katanya ketika dihubungi.

Zahid dan Presiden PKR, Datuk Seri Anwar Ibrahim yang dikaitkan dalam klip audio berdurasi empat minit itu sebelum ini mengarahkan pegawai mereka membuat laporan polis berhubung penularan klip tersebut.

Bagaimanapun, sehingga hari ini pihak berkuasa masih belum menerima sebarang laporan polis daripada kedua-dua pemimpin tersebut.

Jelas Tajuddin, Majlis Tertinggi UMNO akan membincangkan isu berhubung klip audio tersebut dan memberikan nasihat kepada Zahid berhubung langkah seterusnya yang perlu diambil.

“Majlis Tertinggi pun mesti bincang dan buat keputusan dan saya percaya Zahid dengar segala macam kenyataan yang dibuat mereka ni,” ujarnya.

Menurutnya lagi, Zahid ketika ini masih Presiden UMNO yang sah kerana masih mempunyai sokongan majoriti parti.

Zahid kini berdepan kecaman daripada pemimpin akar umbi UMNO yang secara terbuka mendesaknya supaya meletak jawatan selepas penularan klip audio tersebut.

Beberapa pemimpin utama UMNO sudah mendesak Zahid meletak jawatan secara terbuka, antaranya veteran UMNO, Tengku Razaleigh Hamzah dan Ahli Parlimen Padang Rengas Datuk Seri Nazri Aziz dan beberapa pemimpin bahagian yang lain.

Terdahulu, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan kedua-dua mereka saling bertukar pandangan berhubung ucapan perwakilan ketika perhimpunan baru-baru ini.


Suami, isteri antara tujuh ditahan edar dadah RM4.2 juta di Johor

Polis mematahkan satu sindiket pengedaran dan penyeludupan dadah bernilai RM4.2 juta susulan penahanan sepasang suami isteri dan lima yang lain dalam empat serbuan di empat buah rumah di Johor pada 21 hingga 28 Oktober lalu.

Pengarah Jabatan Siasatan Jenayah Narkotik (JSJN) Bukit Aman Datuk Razarudin Husain berkata pasangan itu ditahan bersama tiga lelaki tempatan, dua wanita termasuk seorang warga China yang kesemuanya berumur antara 39 hingga 48 tahun.

Beliau berkata menerusi serbuan itu pihaknya merampas sebanyak 115.1 kilogram dadah jenis syabu, 528 gram (g) ketamin, 52.8g ekstasi, 91.8g mushroom,10.5g eramin 5 dan 9.17g pil yaba.

Menurut beliau suami isteri berusia 41 dan 48 tahun itu dipercayai berperanan sebagai dalang sindiket terbabit, dan telah aktif menyeludup dan mengedar dadah sejak pertengahan tahun ini.

“Dadah ini dipercayai diseludup dari negara jiran menerusi utara Semenanjung dan dipasarkan untuk pasaran tempatan dan juga antarabangsa.

“Rumah yang diserbu itu pula dijadikan tempat untuk membungkus semula dadah berkenaan. Kita anggarkan kesemua dadah yang dirampas itu boleh digunakan seramai 587,222 penagih dadah di negara ini,” katanya dalam sidang media, di sini hari ini.

Razarudin berkata hasil ujian air kencing mendapati enam daripada mereka termasuk pasangan suami isteri itu positif dadah jenis amphetamine dan methamphetamine, manakala lima daripadanya mempunyai rekod jenayah lampau berkaitan dadah.

Beliau berkata lima buah kereta bernilai RM363,000, wang tunai RM6,870, seutas rantai emas bernilai RM1,300 dan 11 akaun bank berjumlah RM318,431 turut disita.

Kesemua individu terbabit ditahan reman bermula 22 Oktober hingga esok untuk siasatan lanjut mengikut Seksyen 39B Akta Dadah Berbahaya 1952.

Sementara itu beliau berkata, polis tidak menolak kemungkinan terdapat penglibatan individu lain di negara ini, dalam kes penahanan seorang rakyat Malaysia yang disyaki cuba menyeludup sebanyak 450 kilogram heroin bernilai RM431.8 juta ke Australia, baru-baru ini.

Katanya polis tidak boleh mendedahkan sebarang maklumat ketika ini, memandangkan ia masih dalam peringkat siasatan.

Beliau berkata siasatan kes berkenaan juga dijangkakan akan mengambil masa kira-kira satu atau dua bulan.

“Sindiket seperti ini menggunakan modus operandi yang terlalu kompleks, jadi siasatan mahu pun operasi perlu dibuat dengan sebaiknya.

“Kita masih menyiasat…memang ada penglibatan (individu lain) di sini, tetapi kita tidak boleh dedahkan awal,” katanya.


Negara dunia masih bergelut Covid-19, rakyat China sakan bercuti

Ketika negara seluruh dunia masih bergelut berdepan penularan Covid-19, rakyat negara China pula sakan bercuti apabila Kementerian Kebudayaan dan Pelancongan republik itu melaporkan kejayaan menarik 230 juta pengunjung sempena cuti Hari Pekerja bermula 1 hingga 5 Mei.

Jumlah itu menyaksikan lonjakan sebanyak 119.7 peratus berbanding tempoh sama tahun lalu, sekali gus memperlihatkan pemulihan mencapai 103.2 peratus sebelum penularan Covid-19, lapor Bernama.

Menurut kementerian itu lagi, pendapatan pelancongan direkodkan sebanyak RMB113.23 bilion (kira-kira RM72 bilion), meningkat 138.1 peratus berbanding tahun lalu, iaitu mencapai pemulihan hingga 77 peratus.

Sepanjang tempoh cuti itu juga, tiada insiden keselamatan atau penularan wabak menerusi saluran kebudayaan dan pelancongan dilaporkan.

Kejayaan itu hasil daripada pelaksanaan peraturan ketat iaitu mengehadkan jumlah pelancong dan mengamalkan tempahan awal, membolehkan tempat peranginan peringkat 5A di seluruh negara mencatatkan penerimaan pelancong seramai 48 juta orang.

Daripada jumlah itu, 32 peratus daripadanya membuat tempahan secara dalam talian, dan 33 peratus lagi memasuki destinasi pelancongan dengan mengimbas kod atau pengecaman wajah.

Pendekatan tempahan awal disambut baik pelancong apabila ia menerima pengiktirafan dengan kadar 98 peratus.

Dalam perkembangan lain, jumlah pelancong bagi setiap rombongan dicatatkan sebanyak 14.67 orang secara purata, iaitu memperlihatkan penyusutan 25 peratus berbanding tahun 2019, dan peralihan dari kumpulan besar kepada lebih kecil.


Penipuan dalam talian direkodkan tertinggi setakat Julai tahun ini

Semenjak negara dilanda pandemik Covid-19, sektor e-dagang yang semakin berkembang luas dengan kecenderungan pengguna menggunakan transaksi dalam talian, secara tidak langsung mengundang kewujudan banyak ‘scammer’ menggunakan taktik dan helah mengeksploitasi teknologi untuk melakukan penipuan terhadap mangsanya.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata sebahagian besar kes penipuan melibatkan kategori transaksi dalam talian selain laporan penipuan berkaitan barang tiruan, perkhidmatan dan harga mengelirukan, lapor Bernama.

“Justeru, scam (penipuan) dalam konteks KPDNHEP (Kementerian Perdagangan Dalam Negeri dan Hal Ehwal Pengguna) adalah lebih kepada penipuan pembelian barangan mahupun perkhidmatan dalam talian dari segi harga mahupun barang itu sendiri, barang yang dipesan tidak sampai, iklan mengelirukan dan sebagainya,” katanya dalam wawancara eksklusif dengan Bernama.

Nanta berkata KPDNHEP menerima 15,957 aduan daripada pengguna bagi tempoh 1 Jan hingga 31 Julai tahun ini dan daripada jumlah itu, penipuan transaksi dalam talian mencatat aduan tertinggi dengan 4,760 kes, harga mengelirukan (4,187) dan perkhidmatan mengelirukan (3,289).

“Daripada keseluruhan aduan, tiga negeri yang menerima aduan tertinggi ialah Selangor dengan 4,611 aduan, Kuala Lumpur (3,601) dan Johor (1,272),” katanya.

Beliau berkata menurut laporan daripada Polis Diraja Malaysia (PDRM) dari 2020 hingga Mei 2022, sebanyak 71,833 kes scam dilaporkan melibatkan kerugian dan kehilangan mencecah RM5.2 bilion dengan 68 peratus daripada jumlah itu merupakan ‘scammer’ dalam talian.

“KPDNHEP menerima 4,018 aduan berkenaan scam dalam talian dari tahun 2020 hingga 17 Feb 2022 melibatkan kerugian dan kehilangan berjumlah RM21.7 juta,” katanya.

Melihat kepada trend penipuan (scammer) yang meningkat saban tahun, beliau berkata KPDNHEP mengambil langkah proaktif dengan menggandakan usaha untuk menyedarkan masyarakat berhubung taktik pemerdayaan yang digunakan sindiket penipuan berkenaan.

Beliau berkata KPDNHEP melaksanakan pelbagai program advokasi kepenggunaan selain mendedahkan masyarakat berhubung teknik-teknik penipuan yang dilakukan, literasi kewangan, perniagaan tidak wujud, deposit yang tinggi, terima mesej menangi hadiah atau peraduan tapi perlu bayar terlebih dahulu dan menerima untung tidak munasabah.

Nanta berkata Bahagian Penguat Kuasa KPDNHEP mempunyai peruntukan di bawah Akta Perlindungan Pengguna 1999 berkaitan perdagangan elektronik (online) iaitu Peraturan-Peraturan Perlindungan Pengguna (Urusniaga Perdagangan Elektronik) 2012 untuk menyiasat dan mengambil tindakan sekiranya terdapat perlanggaran ke atas undang-undang berkaitan.

“Peraturan itu mewajibkan peniaga mendedahkan lapan maklumat utama iaitu nama peniaga, nombor pendaftaran perniagaan, e-mel serta nombor telefon, perihal ciri utama barang/perkhidmatan, harga barang termasuk kos penghantaran, kaedah pembayaran, terma/syarat dan anggaran masa penghantaran,” katanya.

Beliau berkata maklumat itu perlu didedahkan oleh peniaga bagi memudahkan pengguna membuat pilihan, mendapatkan maklumat tambahan dan berkomunikasi dengan peniaga supaya pengguna tidak rasa diperdaya selain memudahkan tindakan oleh KPDNHEP sekiranya pengguna ingin mengemukakan aduan.

Nanta berkata KPDNHEP akan meningkatkan kerjasama dengan PDRM, CyberSecurity Malaysia, Suruhanjaya Komunikasi dan Multimedia Malaysia dan Persatuan Pengguna supaya taktik jahat ‘scammer’ dapat disebar-luaskan melalui pelbagai medium supaya sampai kepada masyarakat termasuk di luar bandar dan pedalaman.

“Pengguna bijak adalah pengguna yang bermaklumat, sentiasa kemaskinikan diri dengan teknologi dan teknik-teknik baharu yang diguna oleh scammer selain mereka yang tidak gelojoh dan tamak untuk cepat kaya menggunakan jalan pintas,” katanya.


PN pilih Muhyiddin calon PM jika menang PRU-15

Lima parti komponen Perikatan Nasional (PN) hari ini (27 Ogos 2022) memilih Pengerusinya Tan Sri Muhyiddin Yassin sebagai calon Perdana Menteri (PM) sekiranya gabungan itu menang Pilihan Raya Umum Ke-15 (PRU-15) akan datang.

Sehubungan itu, Presiden Gerakan Datuk Dominic Lau Hoe Chai mengajak 1,300 delegasi yang hadir pada Konvensyen PN 2022 di Serdang, untuk terus bekerjasama bagi meletakkan Muhyiddin sebagai PM sekali lagi.

“Mari kita bergabung kekuatan, daripada menteri hingga semua ahli parti gabungan untuk menjadikan Muhyiddin sebagai Perdana Menteri Malaysia kesepuluh,” katanya berucap pada konvensyen itu.

Setiausaha Agung Parti Solidariti Tanah Airku Edward Linggu menyokong kenyataan Dominic tetapi meminta Muhyiddin menyediakan lebih banyak peruntukan kepada Sabah bagi melaksanakan projek infrastruktur sebagai salah satu daripada manifesto PN.

“Kita perlu memastikan Muhyiddin sebagai ketua kerajaan sekali lagi dan PN mesti memerintah negara tanpa gangguan,” katanya pada majlis sama.

Presiden PAS Datuk Seri Abdul Hadi Awang yang berucap selepas itu, mengajak parti komponen PN memastikan gabungan berkenaan menang besar pada Pilihan Raya Umum (PRU) akan datang untuk membuang label didakwa kerajaan ‘pintu belakang’ sebelum ini.

Pada masa sama, beliau berkata langkah PN mengambil alih Putrajaya daripada Pakatan Harapan (PH) sebelum ini dilakukan secara demokrasi.

“Tidak ada pintu belakang. Demokrasi melalui sokongan Ahli Parlimen yang mencukupi. Ini adalah demokrasi.

“Kita mengambil untuk memperkukuhkan kerajaan, dan menjadikan Muhyiddin sebagai PM,” katanya dalam ucapan pada konvensyen itu.

Dalam ucapan dasarnya pagi tadi, yakin bahawa UMNO yang mengetuai Barisan Nasional (BN) – parti sekutu yang membentuk kerajaan PN sebelum ini – akan kalah pada PRU akan datang.


Sijil vaksin palsu, MMA gesa tindakan tegas dakwa ke muka pengadilan

Tindakan tegas perlu diambil terhadap kumpulan yang terlibat dalam memalsukan sijil vaksinasi Covid-19, kata Persatuan Perubatan Malaysia (MMA).

Gesaan itu disuarakan Presidennya, Dr Koh Kah Chai yang menyifatkan tindakan kumpulan tersebut mencalar imej integriti profesion perubatan dan mendesak mereka yang terlibat dibawa ke muka pengadilan.

“Kami mahu pihak berkuasa menjalankan siasatan secara menyeluruh dan membawa mereka yang bertanggungjawab ke muka pengadilan. Kami juga menggesa orang ramai membuat laporan kepada pihak berkuasa sekiranya mempunyai maklumat mengenai sebarang aktiviti rasuah dalam sektor kesihatan,” katanya dipetik laporan.

Dr Koh berkata, MMA tidak membenarkan aktiviti sedemikian yang memusnahkan integriti profesion perubatan, lebih-lebih lagi jika menyebabkan kemudaratan kepada kesihatan awam.

Justeru, beliau meminta orang ramai menyalurkan sebarang maklumat atau aduan jika mengesan perbuatan seperti itu kepada MMA menerusi laman [email protected].

Semalam, Polis Terengganu membongkar kegiatan penjualan sijil vaksinasi Covid-19 dipercayai palsu selepas menahan seorang doktor sebuah klinik swasta dalam satu serbuan di Marang pada Sabtu lalu dan merampas pelbagai dokumen berkaitan, 100 kad janji temu vaksinasi, komputer riba serta telefon.

Susulan penahanan doktor lelaki berusia 51 tahun itu, polis dan Jabatan Kesihatan Terengganu sedang menyiasat sama ada kira-kira 1,900 individu yang berurusan untuk divaksin dengan klinik berkenaan diberi sijil vaksinasi tulen atau sebaliknya.

Ketua Polis Terengganu, Datuk Rohaimi Md Isa, dilaporkan berkata, serbuan jam 7 malam itu hasil aduan awam mengenai kegiatan penipuan disyaki membabitkan pengeluaran sijil vaksin kepada golongan yang tidak mahu disuntik vaksin atau antivaksin.

Difahamkan, setiap individu yang ingin mendapatkan sijil vaksinasi palsu perlu membayar antara RM400 hingga RM600 berbanding harga sebenar suntikan RM300 sahaja. Doktor terbabit disyaki melakukan urusan penjualan secara dalam talian sejak September lalu.

Individu dari luar Terengganu juga dipercayai turut menggunakan khidmat doktor berkenaan bagi mendapatkan sijil vaksinasi palsu dan suspek juga dipercayai menggunakan ejen yang diberi komisen RM50 untuk mempromosikan khidmatnya.

Suspek kini direman bagi membantu siasatan lanjut mengikut Seksyen 420 Kanun Keseksaan.


PAS ada pelan kedua penyatuan ummah, kata Tuan Ibrahim

Timbalan Presiden PAS Datuk Seri Tuan Ibrahim Tuan Man berkata parti itu mempunyai pelan kedua jika penyatuan ummah yang diusahakan dengan UMNO gagal menjadi kenyataan menjelang Pilihan Raya Umum Ke-15 (PRU-15) akan datang.

Ini kerana, katanya Muafakat Nasional (MN) bukan kepentingan politik yang hanya melibatkan UMNO dan PAS semata-mata.

“Kalau berjaya kita terus. Kalau tak, kita ada plan B (rancangan kedua),” katanya pada sidang media di Parlimen, hari ini.

Berikutan itu, beliau tidak kisah jika masih dianggap bermain dua kolam.

“Sekarang kita 4, 5 kolam pun tak ada isu, bila sebut penyatuan ummah, ia libatkan semua, bukan PAS dengan UMNO sahaja.

“Walaupun MN ini adakan perjumpaan secara tidak rasmi, tetapi MN ini platform bukan untuk politik tapi kepentingan masyarakat orang Islam dan sebagainya.

“Kalau nak kira sensitif berasa hati, Pas lebih berasa hati dengan UMNO, 60 tahun berbanding Bersatu, Bersatu sendiri pun sebahagian daripada UMNO. Sebab itu itu kita kata ada beberapa isu kecil sahaja yang kita cuba selesaikan.

“Kalau berjaya, kita teruskan. Kalau tidak berjaya pun kita ada plan kedua,” katanya

Pasa masa sama Tuan Ibrahim turut menjelaskan yang keputusan mengenai kerjasama dengan UMNO akan diputuskan pada Sabtu ini.

Mengenai syarat dikenakan UMNO kepada PAS jika mahu meneruskan kerjasama, beliau berkata:

“Saya tengok kenyataan rasminya tidak ada syarat itu. Syarat itu tidak ada dalam kenyataan rasminya. Jadi saya fikir kalau betul tiga syarat itu mesti masuk dalam kenyataan rasmi.

“Kenyataan rasmi tidak menyebut syarat-syarat tersebut.”


Saksi kata bayaran tunai bulanan kepada Zahid untuk derma politik

Seorang pengarah syarikat memberitahu Mahkamah Tinggi Shah Alam hari ini bahawa dia tidak dapat mengemukakan sebarang bukti mengenai lawatan bulanan yang dibuatnya secara peribadi ke kediaman peribadi Datuk Seri Ahmad Zahid Hamidi untuk menyampaikan bayaran tunai berjumlah beberapa ratus ribu dolar Singapura berhubung Sistem Visa Asing (VLN).

Bekas Pengarah Ultra Kirana Sdn Bhd (UKSB) Harry Lee Vui Khiun, yang juga saksi ke-15 pendakwaan, memberi keterangan sedemikian semasa perbicaraan rasuah VLN yang dihadapi Presiden UMNO yang juga bekas Timbalan Perdana Menteri (TPM) dan bekas Menteri Dalam Negeri itu.

Semasa pemeriksaan balas oleh peguam bela Datuk Ahmad Zaidi Zainal, Lee disoal mengenai pengetahuannya berhubung pembayaran dana bulanan kepada Zahid bagi tujuan sumbangan politik dari 2014 hingga 2018 seperti yang dinyatakan dalam kenyataan saksinya.

Memetik keterangan Lee yang telah membuat kira-kira 40 penghantaran bayaran tunai bulanan kepada Zahid di kediaman bekas TPM itu di Country Heights, Kajang atau kediaman rasminya di Seri Satria, Putrajaya dalam tempoh empat tahun, Zaidi kemudian bertanya kepada Lee sama ada beliau boleh membuktikan dakwaannya terhadap sebarang penghantaran yang dibuat.

Zaidi: Adakah anda mempunyai bukti bahawa anda berada di sana pada hari tertentu (untuk penghantaran)?

Lee: Tidak, saya tidak mempunyai sebarang bukti.

Lee juga memberitahu mahkamah bahawa beliau tidak diminta untuk mengemukakan sebarang sejarah transaksi berhubung tambang tol lebuh raya yang melibatkan sistem pembayaran elektronik Touch ‘n Go (TnG) atau log pendaftaran pelawat ketika melawat Zahid, oleh penyiasat Suruhanjaya Pencegahan Rasuah Malaysia (SPRM).

Zaidi: Adakah SPRM meminta sebarang kenyataan TnG?

Lee: Tidak.

Zaidi: Apabila anda memasuki Country Heights (berpagar), tiada siapa boleh masuk tanpa kad akses dan pemandu perlu mendaftar di rumah pengawal. Adakah SPRM meminta anda untuk sebarang butiran sedemikian?

Lee: Tidak.

Lee juga mengesahkan di mahkamah bahawa bayaran tunai yang dikatakan diberikan kepada Zahid adalah untuk tujuan derma politik semata-mata dan berkata pembayaran itu tidak pernah ditunjukkan dalam mana-mana akaun teraudit milik UKSB.

“Menurut pemahaman saya, ia adalah untuk kerajaan hari ini (ketika itu),” kata Lee seperti dilapor MalayMail.

Lee juga memberitahu mahkamah bahawa bayaran tunai kepada Zahid akan diluluskan secara kolektif oleh beliau sendiri, bekas pengurus pentadbiran UKSB David Tan dan pengarah UKSB Wan Quoris Shah Wan Abdul Ghani.

Terdahulu, peguam bela Hamidi Mohd Noh memusatkan perhatian kepada kredibiliti Lee sebagai saksi, mencadangkan kepada kedua-duanya bahawa terdapat banyak butiran mengenai UKSB yang dia tidak dapat ingat, walaupun berada dalam kedudukan yang mempunyai pengetahuan mengenai urusan syarikat itu.

Hamidi: Oleh itu, saya menyatakan kepada anda bahawa anda berbohong mengenai bahagian tertentu kenyataan saksi anda.

Lee: Tidak saya tidak berbohong.

Mengikut fakta kes, UKSB telah memeterai beberapa perjanjian dengan Kerajaan Malaysia dan Kementerian Dalam Negeri (KDN) untuk perkhidmatan kemudahan visa dengan mengendalikan beberapa Pusat Setempat (OSC) di Republik Rakyat China mulai 2012 dan seterusnya.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, euro 15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Dia didakwa melakukan semua kesalahan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan didengar di hadapan Hakim Datuk Mohd Yazid Mustafa dan bersambung esok


Strategi tangani Covid-19 Kerajaan PN berjaya, akan diteruskan: Ismail Sabri

Datuk Seri Ismail Sabri Yaakob memberi jaminan strategi yang dirangka Kerajaan Perikatan Nasional (PN) sebelum ini dalam memerangi pandemik Covid-19 akan diteruskan dan diperkasakan.

Memberi ucapan sulung sebagai Perdana Menteri Malaysia Ke-9 petang ini, Ismail Sabri turut menawarkan ruang kepada kepimpinan pembangkang untuk menganggotai Majlis Pemulihan Negara (MPN) dan Jawatankuasa Khas Menangani Covid-19.

“Melalui usaha berterusan kerajaan sebelum ini, kadar pencapaian vaksinasi di Malaysia merupakan antara yang terpantas di seluruh dunia. Malaysia konsisten memberi kadar vaksinasi yang tinggi melebihi 500 ribu dos sehari.

“Bersandarkan data tersebut, maka kerajaan ini akan meneruskan usaha yang dilaksanakan sebelumnya agar segera kita beralih ke fasa pemulihan melalui sasaran imuniti kelompok.

“Demi mencapai sasaran tersebut lebih awal, kerajaan ini akan memastikan inisiatif dan strategi dalam meningkatkan liputan Program Imunisasi Covid-19 Kebangsaan (PICK) yang sedang berlangsung semakin diperhebat,” katanya.

BACA: Ucapan Perdana Menteri Ke-9 Datuk Seri Ismail Sabri Yaakob

Beliau berkata pandemik Covid-19 adalah musuh semua dan mengambil kira situasi getir pandemik Covid-19 dunia, umum mengetahui bahawa varian wabak ini sentiasa berevolusi. Bermula daripada varian Alpha kepada Beta, dan yang terkini ialah varian Lambda.

“Oleh itu, strategi yang telah dirangka kerajaan sebelum ini akan diteruskan dan diperkasakan serta ditambah baik dengan mengambil kira pandangan pakar-pakar kesihatan awam negara,” katanya.

Semua program menangani pandemik Covid-19 yang turut memberi kesan kepada ekonomi negara selain bantuan kepada rakyat melalui PRIHATIN dan PENJANA mula digerakkan Kerajaan PN di bawah pentadbiran Tan Sri Muhyiddin Yassin.

Ahli Parlimen Bera itu berkata Yang di-Pertuan Agong dalam perjumpaan bersama ketua-ketua parti baru-baru ini telah bertitah kepada semua agar melupakan segala perbezaan demi mencapai kesejahteraan dan kebajikan rakyat.

“Kesemua pihak sepatutnya sedia bekerja dalam satu pasukan demi mengharmonikan semula suasana. Dalam erti kata lain, kita perlu mendakap erat prinsip kebersamaan.

“Saya faham, kemelut politik yang melanda negara menimbulkan keresahan dalam kalangan rakyat. Oleh itu, kestabilan politik perlu segera dicapai menerusi kebersamaan. Ini termasuklah mewujudkan kerjasama rentas parti.

“Justeru, saya ingin menawarkan ruang kepada kepimpinan pembangkang untuk menganggotai Majlis Pemulihan Negara (MPN) dan Jawatankuasa Khas Menangani Covid-19,” katanya.


Kes baharu terendah sejak 3 Februari

Jangkitan harian Covid-19 di seluruh negara dalam tempoh 24 jam semalam (Ahad, 17 April 2022) turun mendadak ke paras terendah dalam tempoh 72 hari apabila mencatat 6,623 kes, berbanding 9,705 pada Sabtu.

Kali terakhir jangkitan harian terendah dicatat adalah pada 3 Februari lalu iaitu sebanyak 5,720 kes, manakala tertinggi dicatat tahun ini ialah pada 5 Mac iaitu 33,406 kes.

Jumlah jangkitan semalam menjadikan kumulatif positif sejak kes pertama Covid-19 dilaporkan di negara ini pada 25 Januari 2020 kini sebanyak 4,389,025.

Daripada jumlah itu, seramai 4,249,704 pesakit telah sembuh, 35,421 kematian dicatatkan dan 103,900 kes masih aktif, termasuk 101,294 pesakit masih menjalani kuarantin di rumah.

Selain itu, seramai 356 pesakit ditempatkan di PKRC; 2,124 dimasukkan ke hospital; dan 126 dirawat di unit rawatan rapi (ICU) dengan 76 daripadanya memerlukan alat bantuan pernafasan.

Berdasarkan data laman sesawang CovidNOW yang dikemas kini tengah malam tadi, tiga negeri sahaja yang mencatatkan peningkatan jangkitan harian semalam, berbanding pada Sabtu, namun nisbahnya terlalu kecil.

Perak merekodkan 413 jangkitan baharu berbanding 384 pada Sabtu, diikuti Sabah (69 kes baharu, 63 Sabtu), dan Perlis (13 kes baharu, enam pada Sabtu).

Jangkitan di semua negeri dan Wilayah Persekutuan berada di bawah paras 500 kes, kecuali Selangor yang mencatat 4,137 kes baharu berbanding 6,568 pada Sabtu, dengan Labuan merekodkan jumlah terendah iaitu empat kes baharu.

Berikut adalah kumulatif kes positif di negeri dan Wilayah Persekutuan sehingga semalam, 17 April 2022:

Berikut pula ialah jumlah kes positif mengikut kumpulan umur dalam tempoh minggu ini:

Pecahan kes Covid-19 mengikut negeri-negeri pada 17 April 2022.


Tiada Menteri mahu jumpa, pemandu teksi tuntut KWSP dapat jumpa Muhyiddin

Norazlan Ismail, seorang pemandu teksi yang tular kisahnya dalam media sosial dalam berjuang menuntut pengeluaran wang Kumpulan Wang Simpanan Pekerja (KWSP) bertemu dengan Pengerusi Perikatan Nasional (PN) Tan Sri Muhyiddin Yassin.

Norazlan yang baharu tiba di Kuala Lumpur hari ini selepas berjalan kaki selama beberapa hari dari Johor bagaimanapun tidak dapat berjumpa dengan Menteri dan Ahli Parlimen kerajaan, namun berpeluang bertemu dengan mantan Perdana Menteri Kelapan di lobi Parlimen tengahari tadi.

Terdahulu, Norazlan selesai menyerahkan memorandum yang dibawanya dari Johor di Istana Negara bagi menuntut pengeluaran KWSP secara bersasar.

Ahli Parlimen Tasek Gelugor, Datuk Wan Saiful Wan Jan juga bersama delegasi pertubuhan bukan kerajaan (NGO) yang terdiri Presiden Pertubuhan Gagasan Inovasi Rakyat Malaysia (PGIR), Azmie Bugis – AB; Global Human Rights Federation (GHRF) dan Persatuan Pengguna Islam Malaysia (PPIM) turut menyerahkan memorandum kepada Yang di-Pertuan Agong.

Memorandum tuntutan itu diterima oleh Ketua Komunikasi Korporat Istana Negara, Datuk Muzli Mohd Zin.

Dalam pada itu di Dewan Rakyat pagi tadi, beberapa Ahli Parlimen Perikatan Nasional (PN) pagi ini bertindak keluar daripada sidang Dewan Rakyat kerana membantah tindakan Speaker Parlimen menolak usul tergempar bagi membincangkan pengeluaran KWSP bersasar.

Tindakan itu diambil sejurus Ahli Parlimen PN Machang, Wan Ahmad Fayhsal Wan Ahmad Kamal memaklumkan menerima surat daripada Speaker Parlimen, Datuk Johari Abdul yang menolak usul berkenaan dibincangkan.

Beberapa ahli Parlimen PN, termasuk Ketua Pembangkang, Datuk Seri Hamzah Zainudin; ahli Parlimen Arau, Datuk Seri Shahidan Kassim; dan ahli Parlimen Pendang, Datuk Awang Solahuddin Hashim, turut bangun mendesak usul berkenaan dibincangkan.


Lonjakan jangkitan baharu Covid-19 di AS hampir kemuncak

Amerika Syarikat (AS) sedang bergelut dengan lonjakan jangkitan Covid-19 pada kadar menghampiri ‘titik tegak’, akibat penularan varian Omicron di seluruh negara itu.

Penasihat utama Covid-19 di AS, Dr Anthony Fauci memaklumkan akibat krisis berkenaan, kes jangkitan itu mungkin akan mencapai kemuncak dalam tempoh beberapa minggu dari sekarang.

“Apa yang jelas, kita sekarang sedang berdepan dengan lonjakan kes yang sangat teruk akibat penularan wabak Covid-19,” jelasnya dalam satu program ‘This Week’ di ABC semalam, disamping menyifatkan kenaikan kadar jangkitan itu sebagai ‘sesuata tidak pernah terjadi sebelum ini’.

Penyebaran pantas varian Omicron kini mengamcam seluruh dunia, dengan menyaksikan lebih 440,000 kes baharu direkodkan di AS pada Jumaat lalu, iaitu meningkat hampir 200,000 kes berbanding ketika kemuncak penyebaran varian Delta pada Februari tahun lalu.

Namun begitu, Fauci memaklumkan pengalaman di Afrika Selatan, di mana varian Omicron pertama kali dikesan pada akhir November lalu sudah mencapai kemuncak penularan sangat pantas dan reda juga dengan cepat, mampu memberikan sinar harapan.

Jelasnya, semakin banyak bukti menunjukkan kesan jangkitan Omicron adalah lebih sederhana berbanding varian Delta.

Sehingga kini, kadar kematian dan kemasukan ke hospital juga jauh lebih rendah sepanjang tempoh beberapa minggu lalu, berbanding ketika lonjakan penularan varian lain Covid-19 sebelum ini.

Sementara itu, Fauci dan Setiausaha Pendidikan AS berpendapat menjelang sesi persekolahan yang bakal dibuka kembali mulai hari ini selepas cuti akhir tahun, pengajaran dan pembelajaran secara bersemuka boleh dilakukan dengan selamat jika tindakan berjaga-jaga sewajarnya dilaksanakan.

Sehubungan itu, Fauci sekali lagi menggesa ibu bapa agar memastikan anak-anak mereka sudah divaksin, memakai pelitup muka dan menjalani ujian saringan sekiranya perlu.


Polis lengkapkan kertas siasatan suami bekas Gabenor

Pihak polis sedang dalam proses melengkapkan kertas siasatan melibatkan suami kepada bekas gabenor Bank Negara Malaysia (BNM) Tan Sri Zeti Akhtar Aziz berhubung skandal 1Malaysia Development Berhad (1MDB).

Perkara itu disahkan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki yang memberitahu pihak polis akan menyerahkan kertas siasatan apabila lengkap kepada Pejabat Peguam Negara (AGC).

Azam menjelaskan siasatan berhubung penglibatan suami Zeti, Datuk Tawfiq Ayman dijalankan oleh pihak polis dan bukan SPRM kerana agensi tersebut diberi tanggungjawab mendapatkan semula dana 1MDB dari Singapura.

“Dalam siasatan melibatkan kes 1MDB ini, pasukan petugas antaranya melibatkan polis dan SPRM (telah diwujudkan). Untuk Tawfiq, tugas yang diberi kepada SPRM adalah untuk mendapatkan semula wang (1MDB) dari Singapura.

“Polis (yang) jalankan siasatan (terhadap Tawfiq). Saya rasa kertas siasatan mereka masih dibuat (dalam proses), polis akan kemukakan kertas siasatan kepada Pejabat Peguam Negara (AGC) apabila ia siap,” katanya pada sidang media hari ini.

Terdahulu, seorang saksi dalam perbicaraan dana 1MDB yang sedang berjalan di Amerika Syarikat, Tim Leissner mendedahkan 1MDB telah melabur AS$1 bilion dalam projek usahasama dengan PetroSaudi.

Leissner yang juga bekas pegawai bank Golman Sachs, dalam keterangannya menyebut mengenai rasuah yang membabitkan suami bekas gabenor Bank Negara berhubung projek usaha sama PetroSaudi – 1MDB.

Ujarnya, bagi transaksi keluar masuk wang jumlah itu, mereka memerlukan kelulusan daripada Bank Negara dan kelulusan itu perlu dilakukan dalam masa yang singkat.

“AS$1 bilion disalurkan dalam waktu yang singkat ke Malaysia kepada usaha sama itu dan ia telah dilakukan kerana suami kepada gabenor Zeti (Akhtar Aziz) di Bank Negara ketika itu telah menerima rasuah untuk melaksanakannya,” kata Leissner.

Leissner juga berkata, beliau mendengar melalui Roger Ng bahawa 1MDB  melabur AS$1 bilion dalam projek usaha sama itu.

Menurut Leissner, pada 2009 Malaysia masih mempunyai kawalan modal, yang memerlukan pelaburan sebesar itu untuk diluluskan oleh BNM dari segi wang yang keluar negara.

Saksi itu mendakwa dana itu disalurkan dalam waktu yang singkat  dan ia  dilakukan kerana suami gabenor BNM ketika itu  menerima rasuah untuk melaksanakannya.

Roger Ng atau nama sebenarnya Ng Chong Hwa, 49, kini berada di New York selepas diekstradisi pada Mei 2019 untuk berdepan pertuduhan oleh Jabatan Kehakiman Amerika Syarikat (DoJ) berhubung skandal 1MDB.

Susulan itu, Tawfiq dalam satu kenyataan  baru-baru ini berkata, beliau terkejut dengan keterangan yang dibuat Leissner pada perbicaraan kes bekas pegawai bawahan lelaki itu, Roger Ng di Mahkamah Tinggi Brooklyn di New York, seperti dilapor media.

“Saya ingin menyatakan secara mutlak bahawa sepanjang hidup, saya tidak pernah menerima sebarang rasuah daripada sesiapa. Oleh kerana prosiding kes masih berjalan di New York, saya  dinasihatkan untuk tidak membuat sebarang ulasan lanjut kerana ia mungkin menjurus kepada subjudis,” katanya.

Kenyataan itu dikeluarkan Tawfiq melalui firma guaman yang mewakilinya, Tetuan Jagjit Ariff & Co.